شڕۆڤەی قەسیدەی (درۆیەكی پیرۆز) ی عوسمان مستەفا خۆشناو ... | دەزگاى زارى کرمانجى\nشڕۆڤەی قەسیدەی (درۆیەكی پیرۆز) ی عوسمان مستەفا خۆشناو ...\nن ــ ڕەشید سیوەیلی\nشاعیری كۆچكردو، شاعیرو نوسەری سەدەی نۆزدەهەم، فیكر و وێژەی كردۆتە دروشمی ڕوانگەی خەبات؛ لێ ناونیشانی درۆیەكی پیرۆز'ی لێ ناوە. ئەم پێناسەیە بە پڕاوپڕی لەسەدەی بیستدا سەریهەڵدا. وەك شارەزایەكی بواری وێژەو سیاسیی بوێرانە زمان لە بەها پیرۆزەكان بدات و ناوی بنێ " درۆ " . بە مەرجێك پێش زەمەن كەوتووە لە پێشبینیدا. تێگەیشتن بۆ هەر دەقێكی وتاری، وێژەیی؛ دەگەڕێتەوە بۆ كرۆكی بابەتەكە. كەوابوو دەكرێت شاعیر و نووسەر بە یەك وشە گوزارشتی تەواو لەو دەربڕینە بدات. عوسمان خۆشناو بە پڕاكتیك لەبواری چەپڕەویدا كاری كردووە، ئەدەیب و شاعیر بووە. واتە ئێمە دەبێت زەمەنێك بگەڕێینەوە بۆ دواوە؛ ئاماژە بدەین بە سەدەیەكی بەسەرچوو. چی دیوەو بەسەرهاتووە، دەقەكانی گوزارشت لەو ئاستە دەدەن، شاعیری سەدە بووەو بەرهەمەكانی شڕۆڤەی سیاسەت و ئەدەبی خۆیەتی. شاعیر ڕاستگۆیانە دەڵێ درۆیەكی پیرۆز، گرنگ نیە لێرەدا بەكام بەرە دەڵێت؛ لە جۆری فیكر. سەرەتای دەقەكە ئاماژە بەخۆی دەكات و دەڵێت :\nلە نێو كەشتی؛\nحەزی شەرمەزاری مێژوو.\nڕوو بەخۆی و فیكر دەڵێت، بەو پێیە فیكر یەكەم حەزەو دووەم خولیایەو سێهەم بەرپرسیاریەتیە؛ مێژوو سەپاندویەتی بەسەریدا، وەك كەسایەتییەك شوێن پێی ڕووداوەكان بكەوێت، بەو پێیەی تاكێكی كۆمەڵگەی نێو كایەی مێژووە. دەبوو خەبات بە قەڵەم و جەستە بكات. گەرچی شاعیر قوربانی بە ڕۆڵەی شیرینی خۆیدا لەپێناوی گەل و وڵات؛ چ فیكرێكی هەڵبژاردووە خۆی وەك سەرجەم كەسایەتییەكانی تری مێژوو و سەردەمی خۆی لە نێو كۆمەڵگەدا ئازادە. بەڵام سەر بە كام ڕەوت و جیهان بینی و هەستی نەتەوەیی و نێو نەتەوەییە، ئەو ڕەوتە ناچاری كردووە گەشتێك بكات، وەك خۆی دەلێت بەنێو فرمێسكا، هێمای فرمێسك ئازارو ئەشكەنجەو مەرگ بینینە؛ دۆڕانە. كەشتییەكەی ئەو دوو چاوی شایەتحاڵی مێژووە، هەردوو چاوی گریاناوییە؛ كەوابوو، پێویست بەگلەیی ناكات ئەو دەیزانی درۆیەكی پیرۆزبووە؛ لێ گەر بیرۆكەو بەرنامەی دروست و ڕاست نەهاتبێتە دنیا ئەو چ دەسەڵاتێكی هەیە، بەڵام ئەرك ناچاریكردووە شوێن شەپۆلەكانی ئەو گەشتەی نێو كەشتیەكە بكەوێت. شاعیر لە ڕوانگەی وێژەییەوە، ئاماژەی بە كابتنی كەشتیەكە نەكردووە؛ گەلی كوردیش، بەردەوام بێ كابتن سواری كەشتی بوون. فیكری هاوردە كابتن بووە، ئیتر فەرزی سەپێنراوی دوژمنانە؛ كام دوژمنە؟ خۆمان دەیزانین. بەردەوام دەبێت و بەجەختەوە دووپاتی دەكاتەوە، بەر لەوەی ڕووبكاتە كەس، دەفەرمێ، گەڕام لە خۆم پاشان دەڵێت لە تۆ و لە ئەو. كۆمەلگەش وایە من و تۆ ئەوین. لێ ئافەرین ئەو بەر لەجەماوەر بۆ خۆی گەڕاوەو زانیویشیەتی درۆیەكی پیرۆزە. گەڕۆك ئاسا گەڕاوە بە دوای دوێنێ و ئەمڕۆدا، هیج باسی لەدواڕۆژ نەكردووە؛ بەو پێیە دركی بە ' نەزۆكی ' سبەی یاخود دواڕۆژ كردووە. بە داوای لێبوردنەوە بۆ شاعیری كۆچكردوو دەڵێم و جەخت دەكەمەوە، لێرەدا مەبەستی لە پڕاوپڕ نەبوونی قۆناغەكانە؛ واتە قۆناغەكان بەسەقەتی و نا كامڵی تێپەڕیان كردووە.\nچونكە شاعیر دوا بەدوای دەرخستنی فەزای فیكری دەلێت : دیم خۆرێكم، گلێربۆوە؛ خۆر وایە ' ئاسۆ ' واتە هیوای فیكری و ئەدەبی و تێكۆشان. لای ئەو هەر ئەو سەردەم و قۆناغە خۆر گلێربۆتەوە. چی ماوە بیڵێت؟ تازە گلۆربۆتەوە. كێ هەیە خۆرێكی گلۆربۆوە بگێڕێتەوە؟ كەس بەڵام هۆی چیە شوێنی دەكەوێت. لێرەدا دەگەڕێمەوە بۆ درككردنی شاعیر چۆن وابەستە دەبێت بە بڕگە شعیرییە دیالۆگییەكەی كە دەڵێت: حەزی شەرمەزاری مێژوو. ئەمڕۆ سەدان\nنموونەی لەو جۆرەمان هەیە، جاران شوێن درۆ بكەوتینایە چ بە تیۆر و چ بە پڕاكتیك دوژمن و داگیركەر و پێناسەی ئیمپریالیست و دەرەبەگ و فاشستی و شۆڤێنی لەڕووی داگیركارییەوە هەبوون، بەڵام داگیركەر لەو دیوی سنوور بوو؛ وڵات هەبوو ئەما ئیمپریالیستی بووە، یاخود سۆشیالیستی؛ ئەوەیان باسێكی ترە. لێ ئەمرۆ ئەو شیوەنەی شاعیر بەر لە نیو سەدە بە دوو چاو شیوەنی بۆ كردووە؛ داگیركەر لەناوەوەیە نەك لەو دیوەی سنوور. بۆیە شاعیر باس لەدرۆی پیرۆزی ڕابردوو و داهاتووی كردووە وەك هێماو هەست پێكردنی لەڕوانگەی پێشبینی سیاسییەوە. خۆش ئەوەیە پێشكەشی كردووە بەراستەخۆ بە ڕوناكبیرانی ڕوانگە. لە كوێ لە " كەركوك " بۆ ؟\nچونكە گەلی كورد بە هۆكاری كوردبونیان لەكەركوكی ئارەبخاوە هەمیشە ژێر دەستەو خاكیان وێرانكراوە، بە ئاشكرا ئاماژە دەكات و دەڵێت: دیم خۆرێكم گلێربۆوە؛ لە ئاسۆگەی خنكاودا؛ لێرەدا دەستی لە شاردنەوەی مەترسییەكان نەپاراستووە، بەڵام پێی وتین لە ئاسۆگەی خنكاودا، واتە خنكاو هەرگیز زیندوو نابێتەوە؛ بە تایبەت گەر ئاسۆبێت زیندوو نابێتەوە. كاری ئێمە پرسیاری سەرسوڕمێنەرو هەست پێكراو نەكراو نیە؛ بەڵكو بەدواچوونە بۆ مەبەستی شاعیر. كە دەڵێت: لە هەڵدێری شاخی خۆزیا. هەڵدێر گەر لەچیاوە دەستیپێكرد مانای گلێربوونەوەكەمان بۆ دەسەلمێنێت بەجەختەوە. پاشان دەڵێت: لەناو تاریكی شەوی ئەوان؛ تاریكی ئەو پەردە ڕەشە نادیارەیە وەك بكەر، شەو دیاردەكەیەتی. ئەی مەبەست لە ئەوان چیە؟ نەخشەڕێژانە ڕابەرانە داگیركەرانە؛ بە چەندقۆڵی و تێوەگلانی خودی داگیركراویش، كە دوا بەدوای ئەو خۆی وەك سیزیف پێناسە دەكات واتە سەرلەبەری بەشداربوان، قوربانییەكان چینەكان، توێژەكان، ڕۆڵی كاركتەرێكی نەخۆش و نا تەندروستیان دەدەنێ؛ یاخود بەسەریاندا دەسەپێنرێت. ئەمڕۆ ئەم وێناكردنە، وەك ئاسۆی ڕوون وایە؛ لێ لێرەدا ئەم ئاسۆیە تەنها هێمایە پێناسە لە ئەمڕۆدا، كە داگیركراو و زۆرلێكراو سەرجەم چین و توێژەكان سەرجەم فیكرەكان لەم پەڕی ڕاستەوە بۆ ئەو پەڕی چەپ " كراوین " بە ـ سیزیف ـ كێ هەیە نەزانێ سیزیف تاوانی چی بوو؟! گوناحی چی بوو؟! گرێ دەروونییەكەی چی بوو؟.\nشاعیر دەڵێت سیزیف'ێكم؛ وا تل ئەدەم بە بەردی ساوا.! گەر بەردەكە ساوا بێ و سیزیف تلی پێبدات دەبێت ماڵئاوایی لە ئاسۆگەو ئومێدو قوربانی جوامێری و مرۆیی فیكریش بكەین. درك ئاوایە، پاش وەخت تلیاندا؛ كەچی ئەمڕۆ لەسەر دوژمن گەل سزا دەدرێت؛ هیچ نەتەوەیەك قەومێك گەلێك لە مێژوودا گەلی خۆیان سزا نەداوە لەسەر دوژمن و داگیركەر؛ تەنانەت نازییەكانیش، هۆلاكۆییەكان، جەنگیزخانییەكان ئیمپریالیستی بەریتانی كەزۆرینەی خاكی گەلان و وڵاتانیان داگیركردو خاوەن زانست و تەكنەلۆجیاو ئایدیابوون. كەچی " سەرانی كورد " گەلی كورد سزا دەدەن لەسەر داگیركەرو دوژمن. مەبەستەكە ڕوونە. ئەی كۆچكردوو ناڵێت دەگریم و دەگەرێم لە خۆم و تۆ و ئەو؟ ئەی ڕۆڵی سیزفی بۆ خۆی پاوان نەكرد لەنێو ئەتمۆسفیری پۆستەری ژیاندا بە ویستی خۆی. كەوابوو فەرزە نەخۆشییەكان سزاكان؛ ئاینگەرایی بێت فكری بێت وەك دەزانین فیكری پاوان خوازی و داگیركاری نازییەت و چی چی نەویست بوون و ئێمەو گەلانیشیان كرد بە سیزیف. ئەی هاوار بە ئاشكراو بوێرانە شاعیر لەو قۆناغە بەر تەسكەدا دەڵێت : لەبەرد بۆڵە، لە من تەكان و خەندەی ژان < ... > بەرد لای شاعیر بێ گیان نیە، بەڵكو وەك مرۆڤ تا لەنێو شاخ دا بێت، گیانی هەیە؛ كەوابوو ئەو بەردە وەك سامانی سرووشتی ڕۆڵەیەكی نیشتمانە، ڕۆڵە كەوتە بۆڵە خۆی تەكانی دا، لەمن خەندەی ژان. ئەمەیە كارەسات، دەكرێت فلیمێك تەنها بۆ ئەو دەربڕینە لەكاتی جۆش دامان و ڕوخان و ونبوونی خۆرو گلۆربوونەوەی؛ هیچ زمانی ناوێت، وتنی ناوێت؛ تەنها خۆرێك گلۆركەرەوە لەسەر شانۆ، و " كوردێك " بكە بە ئەكتەری دۆڕاو بزانە ئۆسكار ناهێنێت. من بە هاوڕێیەكی خۆمم وت لە دەقێكدا، گەرچی لە باسەكە دەردەچم؛ وتم، خۆزگە ئەو دەقە چەند دێڕییەت لە بواری شیعردا نە نووسیایە، بەڵكو لە چیرۆكێكدا؛ خوای دەكرد كورترین چیرۆك دەبوو، ئەو ووشانەت وەك هێمای ڕوخان بخستایەتە بەردەست خوێنەران. دیارە مێژوو لە هەموو قۆناغێكدا سیزیف'ی ڕۆڵ ئامادەكراو هەیە. شەو بۆ كورد هەر تاریكییە نەك كاتی حەوانەوە ئارامی و وزە وەرگرتن. شاعیر بەردەوام دەبێت و دەڵێت: گیانی سوتاوم، دەكا كوێر؛ چاوی خۆرئاوا، كردی تۆڵەم. لە سنگی ڕۆژگار، تەزیو؛ لە بەد بەختی ڕێگای نەهات.! چاوی خۆر ئاوا كردی تۆڵەم. تۆڵە لەدوای تۆڵە بە بەرنامە. سینگی رۆژگارو تەزیو سڕبوو چەقبەستوو ، لە كوانووی بەختی ڕێگای نەهات؛ كە نەهات نایەت نەهاتەكان خۆمانین نەهاتیش دروست دەكرێت، بە ئاین بە فیكر بە مەزهەب بە نەژاد. ئێران عێراق تركیا سوریا، سەرمان دەبڕن گۆشتمان دەخۆن بەو پێكهاتەو پێناسانە ؛ شەرەفمان ئەتك دەكەن زمان دەبڕن و لێمان قەدەغە دەكەن؛ كەچی كوردی سەربەرزو تێگەیشتووی سەردەمی عەولەمەو گڵۆبالیزم جیهانی لەبن نەهاتووی قۆناغی درۆی مۆدێرنەو سەرمایەداری خۆشحاڵن، منداڵەكانیان وەچەكانیان بە زمانی كوردی نانووسن و ناخوێنن. سپاس بۆ نێونەتەوەیی كە ئێمەی كوردیان بە فیكر كردە مەسخەرەی مێژوو و گەلان و كردیانین بە سەگ و گۆلكی دەریاو دەرخواردی نەهەنگەكانیان داین لە ئیجەدا سپاس بۆ ئاین؛ كەچی قسە بەترك و عەرەب و فارس دەڵێن و دەڵێن: ئەوانە نەفامن كۆنەدارن سەرمایەدارن داگیركەرن، وەلی دەبێ ئێمە ڕێز لە نەتەوەكان بگرین < بۆ نا تۆش برامی > . گەر براكەم ڕێزم لێ نەگرێت من بەشبەحاڵی خۆم لەپێی دەكەم. دواجار شاعیر ئاوا تابلۆكەمان بۆ كۆتایی پێ دێنێت و دەڵێت:\nبۆ ئەودیوی گۆڕستاندا بە ناو چاوا، بەرەو مەحاڵ ! ڕوو لە بەرزی. بەسەر شارێكی ڕوخاوا؛ چاوی هیوا، لە نێو كەللە سەری كۆرپەی دایك كوژراو سەیرم دەكا. ئەو دیو گۆڕستان شارە ڕووخاوە مردوو نیشنەكانە، شاری بێ گیان مرۆڤی بە مەبەست. وەك شاعیر دەفەرمێت: ڕوو لەبەرزی؟ بەسەر شارێكی ڕووخاودا. پاشان دەڵێت " چاوی هیوا " !! لە نێو كەللەی ؛ سەری ؛ كۆرپە'ی " دایك " < كوژراو > سەیرم دەكات. پاش ڕاپەڕین و پیا‌هەڵپرژانی براكان لەسەر جەستەی نیشتمان. لەسەردەمی هەڵهێنجانی نەوتدا. دایكی كۆرپە كوژراوی كەللەی جەرگی خۆی خوێناویەو سەربڕاوە لە باوەشیدایەو لەسەر شەقامەكان كەوتووەو حیزبییەكان فیربوون لەزمانی سیاسەتمەداری ڕابەرانیانەوە هەم شەق بهاون هەم كۆشی دایكان هەڵبدەنەوە. دواجار شاعیر وەك سیزیف دەڵێت : لەسەر تەونی جاڵجاڵۆكەیی دونیای نوێ لە دەرزی تیژ! بەو جۆرە، پێشبینی بۆ نیو سەدەی پاش كاروانی خۆی دەكات؛ دەڵێت: لەسەر تەونی جاڵجاڵۆكی نوێ لە دەرزی تیژ. سیزیف'یشی بەزاند بۆ جاڵجاڵۆكە لە دنیای نوێدا. واتە تەونەكان چنراون.\nئەمە خاتیمەی شاعیرە، دەفەرمێت:\nدرۆی پیرۆز هەنگوین بێت لە جۆگەی ئاوا..\nسەری ڕێزو نەوازش بۆ كۆچكردوو ـ عوسمان خۆشناو ـ شایەنی بەرزترین خەڵاتی هەیە لەسەر ئەم دەقە. دەكرێت بكرێت بە شانۆ. ئێمە سەرسوڕمان بە ـ ملحمە گلگامش ـ دەردەبڕین و دەگێڕینەوە بۆ عەرەبی داگیركەر، بەڵێ هی كوردیش نیە هی عەرەبیش نیە؛ بەڵام سەدان دەقمان هەیە گلگامش ئاودیو دەكات. لەگەڵ ڕێزم بۆ ئەو شاكارەی گلگامش..\nبەو هیوایە كەس زویر نەبێت، گەر هەڵەیەكم كردبێت ملم باریكە بۆ ڕەخنە. ئەم دەقە بە جیاوازی و ماوەی نێوان زەمەن و تەمەن سەرلەنوێ، هەم دەقەكەو هەم كەسایەتی شاعیری بە مێژووی سەردەم ناساندەوە؛ هاوچەرخی سەدەیەكی بەسەرچوو دەبێتەوە بە هاوچەرخی سەدەی نوێ..\nفەرموون لەگەڵ تەواوی قەسیدەكە\nلە نێو كەشتی حەزی شەرمەزاری مێژوو\nلە فرمێسكا ، بە ناو دوو چاوی گریاودا\nگەڕام لە خۆم\nلە تۆ ، لە ئەو ، لە ئەمڕۆ دوێنێی ڕابوردوو\nگلێر بووە ، لە ئاسۆگەی خنكاودا !\nشاخی خۆزیا ، ناو تاریكی شەوی ئەوان\n( سیزیف ) * ێكم\nوا تل ئەدەم ، بە بەردی تەمەنی ساوا\nبۆ سەرە و ژوور!\nلە بەرد بۆڵە ، لەمن تەكان و خەندەی ژان !\nگیانی سوتاوم ، دەكا كوێر چاوی خۆرئاوا\nلە سنگی ڕۆژگار ، تەزیو لە بەد بەختی\nڕێگای نەهات !\nبۆ ئەودیوی گۆڕستاندا بە ناو چاوا\nبەرەو مەحاڵ !\nڕوو لە بەرزی بەسەر شارێكی ڕوخاوا\nلە نێو كەللە سەری كۆرپەی دایك كوژراو\nسەیرم دەكا ،\nبە سامناكی ، زستان دەبێ لا هەتاوا\nخۆم گرتوە ،\nلە سەر تەونی جاڵجاڵۆكەی دونیای نوێ\nلە دەرزی تیژ!\nباخ دەڕوێنم لە چاوی نیوە قوجاوا\nلە ناوی زل ، خۆ هەڵكێشان ، پەینی لە خۆێ\nدرۆی پیرۆز ، هەنگوین بێت لە جۆگای ئاوا\nلە نێو كەشتی ، حەزی شەرمەزاری مێژوو\nمن (سیزیف)م** ، من كوتەكم بەسەر درۆێكی ئاوا !!\n* پێشكەشە بە ڕوناكبیرانی ( ڕوانگە )كەركوك / ١٩٧١\n** سیزیف : قارەمانێكی ناسراوی ناو داستانەكانی ( گریكە )


چەند لێكدانەوەیەك بۆ ڕووداوی كوشتنی ئامانج و خێزان و منداڵەكەی\n:: AM:10:29:17/10/2019 \nشەوی ڕابردوو لە ڕووداوێكی تەمومژاویدا ئامانج بابانی و لانەی هاوسەری و منداڵەكەیان لە نێو ئۆتۆمبێلەكەیاندا بە كوژراوی دۆزرانەوە. گومانەكان لەسەر ئەو كەیسە تا دێ زیاتر دەبێت بە جۆرێك هەندێك پێیان وایە ڕووداوەكە "تیرۆر"ە و هەندێكی تر وای دەبینن كە "خۆكوژی" بووە، بەڵام سەعاتێك دوای ڕووداوەكە دەزگا تەناهییەكانی سلێمانی چەند ڕوونكردنەوەیەكیان بڵاو كردەوە.\nسەرەتای ڕووداوەكە بە هەموو كەناڵەكاندا وا بڵاو بووەوە كە ڕووداوەكە تیرۆر كردن بووە و هیچ پێوەندییەكی بە خۆژی نەبوو، بەڵام هەر زوو پۆلیسی سلێمانی بڵاوی كردەوە كە ڕووداوەكە خۆكوژی بووە لەوكاتەی هێشتا لیژنەكانی لێكۆڵینەوە لە شوێنی ڕووداوەكە بوون.\nخانەوادەی ئامانج بابانی و كەناڵی ئێن ئارتی كە شوێنی كاری ئامانج بووە، ئەو قسانەی دەزگا تەناهییەكانی سلێمانی ڕەت دەكەنەوە\nخانەوادەی ئامانج بابانی و كەناڵی ئێن ئارتی كە شوێنی كاری ئامانج بووە، ئەو قسانەی دەزگا تەناهییەكانی سلێمانی ڕەت دەكەنەوە تەنانەت پێیان وایە ئەو ڕوونكردنەوانەی دەزگا تەناهییەكان "زۆر بە شپرزەیی" نووسراوە و بڵاو كراوەتەوە. هەروەك دووپات دەكەنەوە داوای لێكۆڵینەوەیەكی ورد لەسەر ئەو كەیستە دەكەن.\nبەپێی قسەی هاوڕێ و كەسە نزیكەكانی ئامانج بابانی، ئەو نەیزانەوە "دەمانچە" به ده‌ستیشه‌وه بگرێ نەك خۆی پێ بكوژێ\nهەندێك لە میدیاكانی سلێمانی / ئەوانەی سەر بە گرووپێكی ناو یەكێتین/ هەواڵی ئەوەیان بڵاو كردەوە كە ئامانج بابانی و لانەی هاوسەری كێشەی خێزانیان هەبووە ئەوەیش وای كردووە خۆیان بكوژن. به‌ڵام ماڵباتی هەردوولا لەسەر ئەو قسەیە تا ئێستە هیچ ڕوونكردنەوەیەكیان نییە.\nلە تۆڕەكانی كۆمەڵایەتی لێكدانەوەی جیاواز بۆ ئەو ڕووداوە كراوە، بەپێی قسەی هاوڕێ و كەسە نزیكەكانی ئامانج بابانی، ئەو نەیزانەوە "دەمانچە" به ده‌ستیشه‌وه بگرێ نەك خۆی پێ بكوژێ و ژن و منداڵیش، واته ئه‌م بۆچوونه كه لایه‌نگری زۆره، پێچەوانەی ئەو ڕوونكردنەوانەی دەزگا تەناهییەكانی سلێمانییە. هاوكات دووپاتی ئه‌وه‌ش دەكرێتەوە كە لەو شوێنەی ڕووداوەكەی لێ بووە، كامێرای چاودێری هەیە و بە وردی دەردەكەوێ كە ڕووداوەكە چی بووە ئەگەر دەزگا تەناهییەكان نەیشارنەوە، جیا له‌وه‌ی بڵاو نه‌بوونه‌وه‌ی تۆماری كامێراكانی ئه‌و رێگه‌یه، گومانه‌كان به‌فراوانتر ده‌كات.\nچەند كەسێك پەلاماری كردنەوەی دەرگای ئۆتۆمبێلەكەیان دا و هەڕەمەكی تەقەیان بەناو سەیارەكەدا كرد\nبەپێی زانیارییەكانی "وشە" ئەو ئۆتۆمبێلەی لای ئەو خێزانە بووە هی لانەی هاوسەری ئامانجە، لەو شوێنە وەستاون و پێشتر لە پیاسەكردنی ناو شاری سلێمانی بوون. وا لێكدەدرێتەوە كە چەند كەسێك پەلاماری كردنەوەی دەرگای ئۆتۆمبێلەكەیان دابێت و هەڕەمەكی تەقەیان بەناو سەیارەكەدا كردبێ. بەڵام هێشتا ئەو زانیارییە پشتڕاست نەكراوەتەوە. له‌گه‌ڵ ئه‌وه‌ی كۆمه‌ڵێك لێكدانه‌وه بۆ جۆری رووداوه‌كه و ژماره‌ی گوله‌كان و هۆی به‌ركه‌وتنی گوله به جامی دواوه‌ی ئۆتۆمبیله‌كه، هێشتا پرسیاری بێ وه‌ڵامه.\nوه‌ك ده‌زانرێ پۆلیسی سلێمانی رای گه‌یاندووه، رووداوه‌كه خۆكوژی بووه. به‌ڵام هاووڵاتییان لە تۆڕەكانی كۆمەڵایەتی نایشارنه‌وه كه متمانەیان بە دەزگا تەناهییەكانی سلێمانی نییە و باوه‌ڕیش بەو ڕوونكردنەوانە ناكەن كە بڵاو دەكرێنەوە، بۆیە پێدەچێ دۆسیەی كوشتنی ئامانج و لانە و منداڵەكەیان بە ئاسانی تێپەڕ نەبێت.\nتوێژەرێكی كۆمەڵایەتی بۆچوونی وایە، هیچ كەسێك دەستی ناچێتە منداڵێكی سێ ساڵانی خۆی بیكوژێ، هه‌تا كێشەیەكی قووڵی خێزانیش هەبووبێ‌ت، بۆیە هه‌موو لایه‌ك چاوه‌ڕوانی ئه‌نجامی لێكۆڵینه‌وه‌یه‌كی بێلایه‌ن ده‌كه‌ن.\nهاوكات ئه‌وانه‌ی چاودێری دۆخی گشتیی ده‌كه‌ن له كوردستان، لە تۆڕەكانی كۆمەڵایەتی ئه‌وه ده‌خه‌نه ڕوو كه كوشتن یان تیرۆركردنی "ئامانج و لانە و هانۆ" لە ڕۆژێكی دیاریكراودا بووە، واتە ڕووداوەكە بۆ ئەوەیە كە خەڵك خیانەتی 16ی ئۆكتۆبەری بیر بچێتەوە.\nباس لەوەیش دەكرێ كە دەشێ ڕووداوەكەی ڕۆژی 15ی ئۆكۆتبەری 2019ی شاخی ئەزمەڕ كە دوو كەس وه‌ك ده‌گوترێ تەقینەوەیان پێدا تەقی و پارچه پارچه بوون، پیلانێكی گەورە بووبێت و سەری نەگرتبێ، تا بەتەواوی خیانەتی 16ی ئۆكتۆبەر بیر ببرێتەوە.\nئامانج بابانی لەدایكبووی شاری سلێمانی- گەڕەكی سەرشەقام بڕوانامە و ئاستی خوێندن: دەرچووی بەشی رۆژنامەنووسی- پەیمانگای تەكنیكی سلێمانی.\nخاوەنی چەندان چیرۆكی بڵاوكراوە لە گۆڤارە كوردییەكاندا، لەگەڵ كاری رۆژنامەنووسی لە زۆربەی رۆژنامەكاندا، بەتایبەت لە رۆژنامەی (ئاسۆ). وەك بێژەر ماوەی دوو لە كەناڵی كوردسات كاری كردووە.\nدواین جار ئامادەكار و پێشكەشكاری بەرنامەی بێ سنوور بوو لە كەناڵی ئێن ئار تی كە شەوانی چوارشەم پەخش دەكرا و بینه‌ری زۆر بوو.\nئه‌م بابه‌ته 38239 جار خوێنراوه‌ته‌وه


ئەمڕۆ ساڵوەگەری لە سێدارەدانی سەدام حوسێنە - تۆڕی میدیایی خەڵک\nبەرەبەیانی رۆژی 30ی كانوونی یەكەمی 2006 سەدام حوسێن سەرۆكی پێشووی رژێمی عێراق لەلایەن حكومەتی عێراقەوە بە بڕیاری دادگا لەسەر دۆسێی كۆمەڵكوژی دۆجەیل لەسێدارە درا.\nسەدام حوسێن لە 28ی نیسانی 1937 لە دایكبووە و چوارەم سەرۆك كۆماری عێراق و ئەمینداری گشتی حزبی بەعس و فەرماندەی گشتی هێزە چەكدارەكانی عێراق بووە لە 1979 تا 9ی نیسانی 2003 و پێشتریش جێگری سەرۆك كۆمار و ئەندامی سەركردایەتی و سەرۆكی نوسینگەی ئاسایشی نەتەوەیی عێراق بووە لە حزبی بەعس لە 1975 تا 1979.\nلە 1980 سەدام حسێن چووە جەنگێكی گەورەی خوێناوییەوە لەگەڵ ئێران كە لە 1988 كۆتایی هات.\nسەدام حوسێن لە 13ی كانوونی یەكەمی 2003 لە ئۆپەراسیۆنێكدا دەستگیركرا.\nسەدام حوسێن لە 30ی كانوونی یەكەمی 2006 دوای دادگاییكردنی لە عێراق لە سێدارە درا.\nسەدام ناوی تەواوی سەدام حوسێن مەجید عەبدولغەفور روفاعییە و لەدایكبووی گوندی عۆجەی سنوری پارێزگای سەڵاحەدینە لە باكوری بەغدا و لەهۆزی بیجات رفاعیە.\nشۆڕشی كوردەكان لە 1974 دژی حكومەتی عێراق بووە هۆكارێك بۆ گەشەی زیاتری رژێمەكەی سەدام بەسەر عێراقدا ئەو كاتەی ململانێ لەسەر شەتی عەرەب لەنێوان عێراق و ئێران هەبوو.\nلە 1979 سەدام رێككەوتنی لەگەڵ كوردەكان كردبوو كە بە رێككەوتنی 70 ناسراوە و دانی نا بە حكومی خۆبەڕێوەبەری بۆ كوردستانی عێراق، بەڵام رێككەوتنەكە شكستی هێنا.\nدوای شكستی شۆڕشی كوردەكان رەوشەكە گۆڕانكاری بەسەر داهات كە خومێنی لە خاكی عێراق لە نەجەف دوورخرایەوە و شۆڕشی ئیسلامی ئێران سەری هەڵدا و دوای سەركەوتنی شۆڕش، سەدام و خومێنی رووبەڕووی یەكدی بوونەوە بۆ ماوەی 8 ساڵ دوای پابەندنەبوونی عێراق بە بەڵێنەكانی رێككەوتن.\nژنانی ژاپۆنی بەردەوام ئەم ٥ کارە دەکەن بۆیە وا منداڵ دەردەکەون


ھەوا - ویکیپیدیا، ئینسایکڵۆپیدیای ئازاد\nهەوای دەوروبەری زەوی لە بۆشاییەوە بە ڕەنگی ئاوی خۆی پیشان دەدات\nھەوا بریتییە لە گازێکی خاوێن، کە شتە زیندووەکانی لە ناودا دەژیێت و بە ھۆیەوە ھەناسە دەدەن. ھەوا شێوە و قەبارەیەکی پێناسەنەکراوی ھەیە، ھەروەھا ھیچ ڕەنگ و بۆنێکی نییە، بەڵام کێش و بارستایی ھەیە. ھەوا بووەتە ھۆی دروستبوونی پەستانی بەرگەھەوا. ھەوا لە بۆشاییی ئاسماندا بوونی نییە.\nھەوا تێکەڵێکە لە نایترۆجین (٧٨٫٠٣٪) و ئۆکسجین (٢٠٫٩٩٪) و ئارگۆن (٠٫٩٤٪) و دوانۆکسیدی کاربۆن (٠٫٠٣٪) و ھایدرۆجین (٠٫٠١٪) و نیۆن (٠٫٠٠١٢٣٪) و ھیلیۆم (٠٫٠٠٠٤٪) و کریپتۆن (٠٫٠٠٠٠٥٪) و زێنۆن (٠٫٠٠٠٠٠٦٪) و لەگەڵ بڕێکی کەمی چەند شتی تر.\nمرۆڤ و گیانلەبەران پێویستییان بە ئۆکسجینە بۆ ژیان کە بەشێکە لە ھەوا، لە نێو لەشی مرۆڤدا، سییەکان ئۆکسجین بۆ خوێن دەگوازنەوە و دوانۆکسیدی کاربۆنیش دەکەنە ھەوای دەرەوە، ڕووەکەکان پێویستیان بە دوانۆکسیدی کاربۆنە بۆ ژیان و ئۆکسجینیش دەکەنە دەرەوە.\nبا دەتوانێت ھەوا بجوولێنێت. ھەوا دەتوانرێت پیس بکرێت بەھۆی چەند گازێکەوە وەکوو ئۆزۆن و یەکۆکسیدی کاربۆن و بەھۆی جگەرەکێشان و خۆڵەمێش. ھەندێک باوەڕ پێیان وایە ئەم پیسبوونە یەکێکە لە ھۆکارەکانی دیاردەی گەرمبوونی جیھانی.\nوەرگیراو لە «https://ckb.wikipedia.org/w/index.php?title=ھەوا&oldid=781329»\nئەم پەڕەیە دواجار لە ١٦:٣١ی ٤ی ئایاری ٢٠٢١ نوێ کراوەتەوە.


ھێشمەوا - ویکیپیدیا، ئینسایکڵۆپیدیای ئازاد\nھاشم‌آباد - Həşimabad - Hêşmava\nپۆتانەکان: 37°16′49.5″N 44°53′59.5″E / 37.280417°N 44.899861°E / 37.280417; 44.899861پۆتانەکان: 37°16′49.5″N 44°53′59.5″E / 37.280417°N 44.899861°E / 37.280417; 44.899861\n١٬٤٨٠ مەتر (٤٬٨٦٠ پێ)\nلە باکوورەوە لەگەڵ گوندی سێگرکان.\nلە ڕۆژھەڵاتەوە لەگەڵ گوندی بەرەزان.\nلە ڕۆژاواوە لەگەڵ گوندی ھەڵەج.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (١,٠٢٤) کەس و (١٨٤) خێزان بووە.\nوەرگیراو لە «https://ckb.wikipedia.org/w/index.php?title=ھێشمەوا&oldid=906637»


پەیوەندی سۆزداری وەزیرێکى بریتانیا و یاریدەدەرەکەی ئاشکرابو داوای دوورخستنەوەی دەکرێت\n2021-06-26 4461 جار\nدوای ئەوەی لە تۆڕە کۆمەڵایەتییەکان چەند وێنەیەک بڵاوکرایەوە کە تێیدا وەزیری تەندروستیی بەریتانیا یاریدەدەرەکەی ماچ دەکات، ئەندامێکی پەرلەمانی وڵاتەکە داوا دەکات وەزیری تەندروستی دەستلەکاربکێشێتەوە.\nرۆژنامەی زە سەنی بەریتانی، ڤیدیۆیەکی مات هانکۆک، وەزیری تەندروستیی بەریتانیای لە کاتی ماچکردنی جینای یاریدەدەری بڵاوکردەوە کە لە 6ـی ئایار تۆمارکراون. مات داوای لێبووردنی کردووە، بەڵام ئەوە بەس نییە بۆ ئەوەی لە مەترسیی دوورخستنەوەی بیپارێزێت.\nدەنکان بەیکە یەکەم پەرلەمانتاری نەریخواز بوو کە داوای دەستلەکارکێشانەوەی لە مات کرد. لە لایەکی دیکەوە، پارتی کرێکاران داوا دەکەن وەزیرەکە دەربکرێت.\nرەخنەکانی خەڵک و پەرلەمانتارەکان لەوەوە سەرچاوە دەگرن کە بەهۆی پەتای کۆرۆنا ماوەیەکی زۆر بازاڕەکانی بەریتانیا داخران و لایەنە تەندروستییەکانیش بەردەوام هۆشدارییان بە خەڵک دەدا کە دووری کۆمەڵایەتیی بپارێزن. تیم مۆنتگۆمێری، راوێژکاری پێشووی سەرۆکوەزیرانی بەریتانیا لەو بارەوە بە بی بی سی گوتووە، "کاتێک کە یاساکانی خۆی پێشێل دەکەیت، دەبێت بە خەڵکی پێشان بدەیت کە سەرپێچیت کردووە و دەستلەکاربکێشیتەوە".\nمات هانکۆک و جینا کۆلادانجێلۆ هەریەکەیان سێ منداڵیان هەیە و ژیانی هاوژینیشیان پێکهێناوە. مات لەبارەی بڵاوبوونەوەی وێنەکانەوە دەڵێت، "زۆر داوای لێبووردن دەکەم، خەڵکم نائومێد کرد".\nلە ئایاری ساڵی رابردوو پرۆفێسۆر نێیل فێرگێسۆن دەستی لە پۆستی گرووپی راوێژکاریی زانستیی حکومەت کێشایەوە، ئەوەش داوی ئەوە هات کە خانمێک چەند جارێک سەردانی ماڵی کردبوو، لەو کاتەشدا مات هانکۆک گوتی، کارێکی باشی کردووە کە دەستی لەکارکێشاوەتەوە.


ڕێنمایی بڵاوکردنەوە | CFS Center\nHome / بڵاوکراوەکان / گۆڤاری ئاینده‌ناسی / ڕێنمایی بڵاوکردنەوە\nئایندەناسی؛ گۆڤارێکە گرنگی بە توێژینەوەی ستراتیژیی و ئایندەیی دەدات و سەنتەری لێکۆڵینەوەی ئایندەیی دەریدەکات. دوومانگ جارێک دەردەچێت، ئامانجی گرنگی دانە بە لێکۆڵینەوەک ستراتیژی و ئاییندەیی بە تەوەرێتی و گرنگیدانی بە کوردستان و هەرێمایەتی و دۆخی نێودەوڵەتی پەیوەست بە ناوچەکەوە بە ئامانجی تێگەیشتن لە ئێستا و ئایندەی وەرچەرخانە جیهانیی و هەرێمییەکان و کاریگەرییان لەسەر کوردستان، بواری توێژینەوەی بریتی دەبێت لە سیاسەتڕێژی کورتمەودا و دورمەودای کوردستانی، شرۆڤەی سیاسەتی وڵاتانی هەرێمایەتی، توانای ئێستا و ئاییندەیی سەربازیی و سیاسیی وڵاتان، هەل و هەڕەشەکان، توانا و نەرمەهێز و سەختەهێزی هەرێم و هەرێمایەتی، ئاستەنگ و هۆکار و ڕێکارەکانی بە دامەزراوەییکردنی دەزگاکانی سیاسەت، یاسادانان، میریی و توانا بەرگرییەکان…تاد. مەرجیشە هەر بابەتێکی بڵاوکراوە لە خۆگرییگریمانە و سیناریۆی ئاییندەیی و گریمانەیی بێت ئەمەش لەپێناو هاوکارییکردنی سیاسەتڕێژیی و شرۆڤەی دۆخی ئێستا و هەوڵدان بۆ تێگەیشتن لەوەی ڕوویداوە و ڕوودەدات.\nمیتۆدی کارپێکراوی توێژینەوەکان بریتی دەبێت لە بەکارهێنانی میتۆدەکانی چەندپسپۆڕێتی (Multidisciplinary ) و نێوپسپۆڕیی ( Interdisciplinary )، بە سوودوەرگرتن لە زانست و لێکۆڵینەوە هاوچەرخەکان، لە ڕێگەی بە پشتبەستن بە زانیاریی و ئاماری نوێی ناوچەیی و جیهانی و دەوڵەمەند بە گرافیک و چارت ئاماریی.\nهەر ژمارەیەکی ئایندەناسی لە خۆگری توێژینەوە، وەرگێڕان، شرۆڤە و ڕاپۆرتی ئاماریی و گریمانەسازیی بۆ وەرچەرخان و گەشەکردنەکانی کەرتەجیاوازەکانی حکومەتداری و کۆمەڵگە، چاوپێکەوتنی پسپۆڕ و خاوەن بۆچوونەکان.\nڕێنمایی نووسین و وەرگێران\n١. ڕێنمایی نووسین\nنووسین بە تایپكراوی و بە فایلی Word وەردەگیرێت.\nپەیکەری نووسین و توێژینەوەكان لەم بەشانە پێكدێت: پێشەكی، ناوەڕۆك، سیناریۆکان، ئەنجام، پێشنیار و ڕاسپاردە(ئەگەر هەبوو)، لیستی پەراوێز و سەرچاوەكان.\nپێشەكی توێژینەوە لە نێوان 100 بۆ 150 وشەدا بێت.\nكۆی توێژینەوەكە لە نێوان 3000 بۆ 5000 وشەدا بێت.\nجێهێشتنی (2.سم) بۆشایی بۆ هەر چوارلای لاپەڕە.\nبۆشایی نێوان دێڕەكان (1.15سم) بێت.\nقەبارەی فۆنتی ناونیشانی سەرەكی توێژینەوە 16-ی بۆڵد بێت و ناونیشانە لاوەكییەكان 14-ی بۆڵد بێت.\nقەباڕەی فۆنتی ناوەڕۆكی توێژینەوە 14 بێت.\nسەرجەم توێژینەوە، ڕاپۆڕت، شیكار و چاوپێكەوتنەكان بە زمانی كوردی بڵاودەكرێنەوە.\nپێویستە توێژەر فۆنتی یۆنیكۆد(Unicode 55-Sarchia-Kurdish) بەكار بهێنێت.\nوێنە و چارتەكان بەشێوەی (JPG) و هاوپێچی فایلی نووسراو بە جیا بنێردرێن.\nتوێژینەوەكان لە لایەن دوو پسپۆری نێوخۆیی گۆڤار یان دەرەکی هەڵدەسەنگێندرێن.\nتوێژینەكەوە لە هیچ شوێنێكی بڵاونەكرابێتەوە و پاش بڵاوکردنەوەش مافی بۆ گۆڤاری ئایندەناسی پارێزراوە.\nلە ئەگەری ڕەچاونەكردنی ڕێنماییەکان یان پێویستیی چاککردن، توێژینەكەوە بۆ توێژەر دەنیردرێتەوە.\nپادداشتی توێژینەوە لە بەشی كارگێڕی گۆڤارەكە وەردەگیرێت و پێویستە توێژەر یان ڕاسپێردراوێكی بە نووسراو ئامادەی وەرگرتنی بێت.\n٢. شێوازی نووسینی پەراوێز و سەرچاوە:\nپەراوێز و سەرچاوە پێکەوە لە کۆتایی توێژینەوەکەدا دەبێت و بە شێوازی (Insert footnote) لە پرۆگرامی (Word)دا دەبێت.\nژمارەی هەر پەراوێزێك لە كۆتایی ڕستە یان پەرەگراف لە ناو كەوانە(…)دا دابنرێت و لە لیستی سەرچاوەكاندا بە هەمانشێوەی ڕیزبەندی ناو توێژینەوەكە دابنرێتەوە.\nپەراوێزی خوارەوەی لاپەڕە پەسەند نییە و بەكارناهێنرێت.\nلە لیستی سەرچاوەكان، بۆ هەر جۆرە سەرچاوەیەك بەمشێوە بنووسرێت:\nناویی خێزانی نووسەر، نووسەر(ساڵی چاپ)، ناونیشانی كتێب، وەڕگێڕ و پێداچوونەوە(ئەگەر هەبوو)، شوێنی چاپ: دەزگای بڵاوکردنەوە گەر نەبوو چاپخانە، ل (لاپەڕە).\nنمونە: م.س.لازیف و ئەوانیتر(2010)، مێژووی كوردستان، وەرگێڕان هۆشیار عبدالله سەنگاوی، هەولێر: ڕۆژهەڵات، ل (لاپەڕە).\nتێبینی: بەوپێیەی كە لە عێڕاق و هەرێمی كوردستان بە گشتی ناوی خێزانی بوونی نییە، لەم كاتەدا ناوی سیانیی نووسەر دەنووسرێت، ل (لاپەڕە).\nنمونە: توانا ڕەشید كەریم(٢٠١٢)، سلێمانی لە نێوان ساڵانی ١٩٤٥-١٩٥٨، لێکۆڵینەوەیەک لە بارودۆخی سیاسی و رۆشنبیری، سلێمانی: ئەندێشە ل (لاپەڕە).\nگۆڤار و توێژینەوە\nناویی خێزانی نووسەر، نووسەر(ساڵی چاپ)، “ناونیشانی توێژینەوەكە”، ناوی گۆڤار، ژمارەی خول(بەرگ)، ژمارەی گۆڤار، ل (لاپەڕە).\nنمونە: حضرتی، حسن و دیگران(1395)، “جنگ ایران و عراق در گفتمان سیاسی نهضت آزاد اسلامی”، فصلنامه ژرفا پژوه، سال چهارم، شماره 10، ل (لاپەڕە).\nناوی خێزانیی نووسەر، نووسەر(ڕۆژ و مانگ و ساڵی دەرچوون)، “ناونیشانی بابەتەكە”، ناوی رۆژنامە، ژمارەی ڕۆژنامە، لاپەڕە.\nتێبینی: ئەگەر بابەتەكە نووسەری نەبوو، بەمشێوەیە: ناوی ڕۆژنامە(ڕۆژ و مانگ و ساڵی دەرچوون)، “ناونیشانی بابەتەكە”، ژمارەی ڕۆژنامە، ل (لاپەڕە).\nنمونە: رەهبەر سەید احمد(26/2/2020)، “ووردی: دانەری سروودی شەهیدان”، ڕۆژنامەی كوردستانی نوێ، ساڵی بیست و نۆیەم، ژمارە 8095، ل (لاپەڕە).\nناوی خێزانیی نووسەر، نووسەر(ڕۆژ و مانگ و ساڵی دەرچوون)، “ناونیشانی بابەتەكە”، لینكی ماڵپەڕەكە.\nنمونە: Adler, Katya(2/3/2020), “Brexit: What to expect from UK-EU trade talks “, https://www.bbc.com/news/world-europe-51657084.(accessed: 11/3/2020).\nنمونە: سەرتیپ جەوهەر(24/2/2020)، “حوكمڕانی تۆقێنەر”، https://www.sharpress.net/op-detail.aspx?jimare=164145، (بەردەستە: 3/3/2020).\nنمونە: الساقل، فراس(3/3/2020)، “حقيقة اللاجئين أمام أبواب أوروبا”، https://blogs.aljazeera.net/blogs/2020/3/3، (متوفر: 6/3/2020).\nنمونە: محمد قراسويى، محمد(28/11/1396)، “محور مقاومت اسلامی، ابعاد و مؤلفه¬ها”، قابل دسترسی: http://alwaght.com/fa/News/124389/، (قابل دسترسی: 30/11/1396).\nتێبینی1: بەوپێیەی كە لینكی ماڵپەر لەوانەیە دوای ماوەیەك لەبەردەست نەمێنێت و بسردرێتەوە، پێویستە لە كۆتایی لینكی سەرچاوەكە، ڕێككەوتی تەواوەتی سەردانیكردنی توێژەر بۆ ماڵپەڕەكە بنووسرێت.\nتێبینی2: ئەگەر بابەتەكە نووسەری نەبوو، بەمشێوەیە: ناوی ماڵپەڕ(ڕۆژ و مانگ و ساڵی بڵاوبوونەوە)، “ناونیشانی بابەتەكە”، لینكی ماڵپەڕ.\nتێبینی3: ئەگەڕ بابەتی ماڵپەرێك، ڕێككەوتی پێوەنەبوو، لەم كاتەدا تەنیا ڕێككەوتی سەردانكردنە دەنووسرێت.\nچاوپێکەوتنی (ناوی دیداركەر)، کەسی دیداركراو، ڕێككەوتی دیدار، شوێنی دیدار.\nنمونە: چاوپێکەوتنی یاسین تەها، لەگەڵ هشام الهاشمی، (25/2/2020)، سلێمانی.\nناونیشانی ماڵپەڕ(رۆژ و مانگ و ساڵی دانانی ڤیدیۆ)، “ناونیشانی ڤیدیۆ، لینكی ماڵپەڕ.\nنمونە: یوتیوب(26/2/2020)، “الاتجاه المعاكس – هل ينفجر الوضع بين تركيا وروسيا في شمال سوريا؟”، متوفر علی الرابط: https://www.youtube.com/watch?v=MxGY4GLu4nw.\nوەڕگێڕان تەنیا بە زمانی كوردی وەردەگیرێت.\nپێویستە لە پەرەگرافێكدا پرۆفایلی (٥٠)وشەیی نووسەری بابەتەكە یان ئەو سەنتەر و گۆڤارەی كە توێژینەوەی لێوەرگیراوە ئامادە بكرێت.\nوەڕگێڕانی بابەت، پێویستە بە هەمان شێواز\nهەژموونی میدیای ئەلیكترۆنی و مەرگی ڕۆژنامەگەریی كاغەزیی تەگەرە هەنووکەییەکان و سیناریۆ ئایندەییەکان


ڕێژیمی ئێران لەنێو خەڵکی عێراقدا هیچ پێگەیەکی نەماوە\n12:39 - 12 گەلاوێژ 2720\nبەهۆی توندوتیژیی ڕێژیمی ئێران لە بەرامبەر خۆپیشاندەرانی عێراقی، ئەم ڕێژیمە لەنێو خەڵکی عێراقدا هیچ پێگەیەکی نەماوە.\nڕێژیمی ئێران بە دەستێوەردان لە کاروباری عێراق و پشتیوانیی هەمەلایەنەی لە گرووپە میلیشیاکانی ئەو وڵاتە و توندوتیژیی ئەو گرووپانە بەنیسبەت خۆپیشاندەرانی عێراقییەوە، خەڵکی ئەو وڵاتەی زیاتر لە ڕێژیمی ئێران بێزار کردووە.\nبەپێی هەندێک لێکۆڵینەوەی نێودەوڵەتی، تەنیا یەک لەسەدی خۆپیشاندەرانی عێراقی بڕوایان بە ڕێژیمی ئێران هەیە، ئەمە لە کاتێکدایە ٧ لەسەد لە خۆپیشاندەران بڕوایان بە ئامریکا و ٣٠ لەسەد بە ڕێکخراوی نێونەتەوەیی هەیە.\nهۆکاری سەرەکیی ناڕەزایی و بیزاربوونی خەڵکی عێراق لە ڕێژیمی ئێران کوشتاری بێڕەحمانەی خۆپیشاندەران بووە لەلایەن گرووپە میلیشیاکانی سەر بە ڕێژیمی ئێران.\nڕێژیمی ئیسلامیی ئێران بە دەستێوەردان لە کاروباری وڵاتانی ناوچەکە و پشتیوانیی هەمەلایەنە لە گرووپە تێرۆریستییەکان، بەتەواوی پێگە و قورسایی خۆی لەنێو وڵاتانی جیهان بەگشتی و وڵاتانی ڕۆژهەڵاتی ناوەڕاست بەتایبەتی لەدەست داوە.


كوردیو - لەگەڵ ئەوەی خواردنە، ئەم 5 خواردنە مەشۆنەوە\nلەگەڵ ئەوەی خواردنە، ئەم 5 خواردنە مەشۆنەوە\nیەک شەممە, 31 کانونی یەکەم 2017 06:57\nشارەزایانی خۆراك ئاماژەیان بە پێنج خۆراك كردووە كە نابێت بشۆردرێنەوە، شۆردنەوەیان دەبێتە هۆی زیادبوونی بەكتریاو بڵاوبوونەوەیان.\n1. شتنەوەی هێلكە پێش خستە بەفرگر یاخود پێش بەكارهێنانی زیان بەخشە، ئەو مادەی كە بە هێلكەكەوەیە ڕێگری دەكات لە بڵاوبوونەوەی بەكتریا بە شۆردنەوەی ئەو مادەیە لادەچێت، بوار دروست دەكات بۆ كۆبوونەوەی بەكتریای زیان بەخش لەسەر هێلكەكە.\n2. شتنەوەی مریشك وادەكات مریشكەكە بەكتریا هەڵبگرێت بەتایبەتی سالـمۆنێللا ئەم بەكتریایە لە چواردەوری چێشتخانەو ئەو قاپانەی كە بەكاردەهێندرێت بڵاوە، هەر بۆیە پێویستە ڕاستەوخۆ لەسەر ئاگرێكی بەتین بكوڵێندرێت لەم ڕێگەیەوە دەتواندرێت هەموو ئەو بەكتریایانە لەناوببرێت كەبە مریشكەكەوەیە، هەندێك لە شارەزایانی خۆراك پێیان باشە مریشك دووجار بكوڵێندرێت جاری یەكەم كە كوڵێندرا ئاوەكەی لێ بڕێژرێت، جاری دووەم ئاوێكی پاكی تێبكرێت و بكوڵێندرێت.\n3. گۆشتی سور نابێت بشۆردرێتەوە، چونكە بەكتریا هەڵدەگرێت.\n4. شتنەوەی مەعكەرۆنە بەهیچ جۆرێك گونجاو نیە، شتنەوەی هۆكارە بۆ لەدەستدانی ئەو مادەی كە پێوەیەتی بۆ وەرگرتنی تامی خۆراكەكان، بەڵام ئەگەر بۆ زەڵاتە بەكارهێندرا ئەوا دەتواندرێت لە پاش كوڵانی بشۆردرێتەوەو لە دواییدا بكرێتە زەڵاتەكەوە.\n5. لەگەڵ ئەوەی قارچك خۆڵێكی زۆری پێوەیە، بەڵام زۆر شتنەوەی زیانبەخشە، دەبێت بەخێرایی بشۆردرێت و نابێت زۆر لە بەر ئاو بهێڵدرێتەوە، لە دوایدا دەبێت بە كلێنس وشكبكرێتەوە، چونكە قارچك یەكێكە لەو خواردنانەی زوو خراپ دەبێت و لینجیەكەی لەدەست دەدات.\n20466 جار بینراوە\nبۆ چارەی 7 نەخۆشی گوێز بخۆن\nبۆ چارەی 8 نەخۆشی دارچین بخۆنەوە ؟؟\nبۆ بۆن خۆشكردنی ناو دەم ئەم خواردنانە بخۆن\nبه م گیراوه‌یه ددانت پاك بكه‌ره‌وه و بۆنی ناو ده‌م خۆش بكه\nبۆ ڕێگری ئەم نەخۆشییە مەترسیدارە، تۆوی كەتان بخۆن\nئەگەر بەیانیان زەڵاتی بخۆن، چی روودەدات ؟؟\nبۆ زانینی هۆكاری ئازاری ئەژنۆ، ئەم 7 خاڵە بزانن\nباشترین خواردنه‌وه بۆ نه‌خۆشی شه‌كره چییه ؟\nلەبارەی زەیت و رۆن ئەم 8 زانیارییە بزانن\nبەم 4 ڕێگە سروشتییە لەبەردی گورچیلە ڕزگارتان دەبێت\nراستییە تاڵەكان لەبارەی شەكر بزانن !!\nرۆانه 3 دانه مۆز بخۆ به‌دوور ده‌بیت له‌م نه‌خۆشیانه\nبۆ چارەی قەبزی ئەم 5 ڕێگەیە بزانن\nئەگەر تووشی هەوكردن بوون، ئەم سەوزەیە بخۆن\nئەم پێنج خۆراکە پێشکەش بە منداڵەکانتان بکەن لە کاتی چوونیان بۆ قوتابخانە\nئه‌و 4 خۆراكانه كامانه‌ن بۆ به‌هێزكردنی قژی پیاوان به‌سووده


00:25 - 22 بانەمەڕ 2718\nتاڵ بەو مانایەی کە زۆر خۆشەویستم لە دەست دا، زۆر خۆشەویستانم لە پێش چاوی خۆم شەهید و بریندار بوون. بەڵام هیچیان بە ئەندازەی لە دەستدانی چەکۆ برینیان قورس نەبوو بۆ خۆم و بنەماڵەکەم، دەتوانم بڵێم کە کەلێنێکی گەورەی بە جێ هێشت بۆ حیزبە خۆشەویستەکەمان و بۆ خەڵکی کوردستان بە تایبەتی لە هەلومەرجێکی وەک ئێستادا. ڕۆژێک ئەو برینانە ساڕێژ دەبن کە بۆنی ئازادی بە سەر نەتەوەکەماندا بکشێت.\nباس لە مێژوو دەکەم، نزیکەی چل ساڵ لە پێناوی ژیان و خەباتدا. ژیانێکی قورس لە پێناوی ژیانێکی ئاسودە و بەختەوەر بۆ نەتەوەکەمان، خەبات لە پێناوی ئازادی نەتەوەکەماندا. کاک دوکتور قاسملوو بەو شێوەیە وەسفی چەکۆی دەکرد، شەوێک لەو شەوە پاییزییانە بوو کاک دوکتور قاسملوو ماوەیەک بوو لە فێرگە کاروباری حیزبی ڕادەپەڕاند، کە بە میوانی هاتبوو بۆ ماڵە سادە و ساکارەکەی ئێمە. چەند هاوڕێشی لەگەڵ بوون، لە دەوری یەک کۆببوونەوە و باسی بارودۆخی کوردستان دەکرا، کە هەر کەسێک لەوان بە شێوەیەک باسیان دەکرد. لەو بەینەدا چەکۆ بێدەنگ دانیشتبوو و هیچی نەدەکوت، پرسیان کاک چەکۆ بۆ هیچ ناڵێی، کاک دکتۆر قاسملووش لە وەڵامدا ڕووی لە چەکۆ کرد و فەرمووی "لە ئاوی خوڕ مەترسێ، لە ئاوی مەند بترسێ". بە باوەڕی منیش چەکۆ دەریایەک بوو کە هەمیشە بیری لە داهاتوو دەکردەوە و دەیکوت دەبێ هەمیشە فکری تازەت پێ بێ و لە پێناوی ئەوەشدا هەرچی لە توانایدا بوو درێغی نەدەکرد.\nمن بە کورتی باسی هەندێک لە کەسایەتییەکانی چەکۆ دەکەم، هەرچەندە کە کەسایەتی ئەو زۆر لەوە زیاتر هەڵدەگرێ.\nئێمە هەر لە زووەوە ڕێگایەکی پڕ بایەخمان هەڵبژارد، لەگەڵ ئەوەی کە دەمانزانی ڕێگایەکی زۆر دوور و درێژ و دژوار دەبێ بەڵام باوەڕمان پێی بوو، بە خۆشحاڵییەوە ئێستا هەزاران و ملیۆنان نەبەرد و خۆڕاگر هەن کە پێڕەوی ئەو ڕێگایەیان کردووە و لە هیچ شتێک درێغی ناکەن لە پێناو بە دەستهێنانی ئاواتی هەمیشەیی گشت شەهیدان و ئەویندارانی ڕێگای ئازادی گەلەکەمان. زۆر کەسایەتی گەورەمان لەو پێناوەدا لە دەست داوە، بەڵام هیچ شتێک نەیتوانیوە کە ڕەنگی نەبەردی کوردان بگۆڕێ و ئەتۆ یەکێک لەو کەسایەتییە گەورانەی کە ناوت لە مێژوودا تۆمارکراوە و دەمێنێتەوە. دەبێ ئۆستوورەیەک لە تۆ ساز بکرێ تا نەوەکانی داهاتوو بزانن و ئاگادار بن کە ئەو فێرگەیەی ئەوان لێی ئامادە دەکرێن بۆ خەبات، تۆ یەکێک لە دامەزرێنەرانی بووی و لەو شوێنەدا مامۆستایانی گەورەی وەک دوکتور قاسملوو، دوکتور شەرەفکەندی، سەرگورد عەلیار و سەدان مامۆستای تێکۆشەری دیکە توانیویانە پێشمەرگەی بەهێز و خاوەن باوەڕی پتەو پێبگەیەنن.\nئەتۆ باوەڕێکی پتەوت بەوە هەبوو کە لاوانی گەلەکەت دەبێ پێبگەیەنرێن و ڕێنمایی بکرێن تا گەیشتن بە ئامانجێک کە هیوای هەموو تاکێکی کوردە، زۆر سوور بووی لەسەر ئەوەی کە هەمان ئەو لاوانە دەتوانن بمانگەیەنن بە ئامانجی هەمیشەییمان کە سەرکەوتنی کوردستانە. بەهێزی و پتەوی باوەڕەکەت هێندە گەورە بوو کە گەیشتبوو بە گوێی دوژمن و ئەوانی هێنابووە لەرزە، چونکە پشت ئەستوور و خۆڕاگر بووی و دوژمنانیش ئەو تواناییەی تۆیان بینیبوو، هەمیشە بە دڵەڕاوکێوە دەیانڕوانییە بۆچوونەکانت.\nوتنی ئەو شتانە و باوەڕپێکردنی بۆ من ئاسانترە، چونکە ئێمە ٣٠ ساڵی ژیانمان پێکەوە بەڕێکردووە. لە ژیانتدا هەرچی کە بۆ خۆت هەتبوو بۆ دەوروبەریشت دەتهەویست و ئەو کارە دژوارانەی کە دەتکرد لە دڵەوە بوو، بۆیە ماندووبوونت نەدەزانی و لە دوای چەند سەعات کار کردن هەڵدەستای و بە چایەکی سارد ماندووبوونی خۆت بەدەر دەکرد و دەستت بەکار دەکردەوە. فکرم دەکردەوە کە ئایا ئەو پیاوە ماندوو نابێ؟ بەڵام لە هەمان کاتدا ماندوویەتیم لە چاوانتدا دەبینی کە نەتدەویست نیشانی بدەی، من وادەڵێم چونکە لەو باوەڕەدام بەوجۆرە بیرت دەکردەوە کە ئەگەر ئەتۆ ئەوە نیشان بدەی، تەئسیری نەرێنی لەسەر دەوروبەرت دەبێ. تەنانەت دەتوانم بڵێم کە هەندێک جار ١٦ سەعات لە ڕۆژێکدا کارت دەکرد و شەو و ڕۆژت تەرخان دەکرد بۆ هەر مەئموریەتێک کە پێت دەسپێردرا بۆ ئەوەی ئەنجامێکی باشی لێوەربگری. خۆشەویستی ژینگە و سروشت بووی و لەهەر شوێنێک کە جێگای حەسانەوەی ئێمە بوو دار و گوڵت دەچاند بۆ ئەوەی کە ژینگەکە بکەیە شوێنێکی خۆش بۆ دەوروبەر، تەنانەت لەگەڵ باڵندەکانیش دۆستایەتیت هەبوو و هەموو دەوروبەریشت هەستیان بەو ڕەفتار و کردارەت دەکرد. هەوڵت دەدا کە دڵی کەس نەشکێنی و هاوڕێیانە لەگەڵیان رەفتار بکەی، گەرم و گوڕیت و خۆش ڕەفتاریت وەهای کردبوو کە هاوڕێ و دۆستێکی زۆرت هەبێ. زۆرجار ئەو هاوڕێیانەت کە باس لەتۆ دەکەن چاویان پڕ دەبێ لە ئاو کە باسی دڵسۆزی و وەفادارییەکانت دەکەن بۆ خەڵک و وڵاتەکەت، دەڵێن ئەوە کاتی ڕۆیشتنت نەبوو، هێشتا پێویستیمان پێتە.\nساڵی ٩٦ ساڵێکی پڕ لە ئاڵوگۆڕی ناوچە بوو کە بریتی بوون لە ڕیفراندۆم، هاتنە سەر شەقامی خەڵکی ئێران و ڕۆژهەڵات بە دژی حکومەت، گرتنی کۆنگرەی ١٦ی حیزبی دێموکرات بە سەرکەوتوویی و پێکهاتنی کۆمیتەی هاوکاری حیزبەکانی ڕۆژهەڵات. بەڵام بەداخەوە گرتنەوەی کەرکوک و بوومەلەرزەی کرماشان و گرتنی عەفرین بە دەستی تورکیە زامێکی نوێی خستە سەر هەر چوار پارچەی کوردستان. ٢٢ی گوڵان کە ڕۆژی شەهید بوونی چەکۆیە، ئیالەتی موتەحیدەی ئامریکا بڕیاری دابوو کە لەو ڕۆژەدا مانەوە یا نەمانەوەی خۆی لە بەرجام ڕابگەیەنێ، بەڵام بڕیاری کشانەوەی ئامریکا لە بەرجام سێ ڕۆژ پێش لە کاتی دیاریکراودا درا. لێرەدا ئەو پرسیارە دێتە پێش کە بۆ بەرجام لە وڵاتانی دەرەوە ئەوەندە گرینگی پێ دەدرێ بەڵام هەر لە لایەکی دیکەوە کە کاک دوکتور قاسملوو باوەڕی بە دێموکراسی هەبوو و پارێزگاری لە حەقی نەتەوەکەی خۆی دەکرد، لەسەر مێزی موزاکرە لەگەڵ هاوڕێکانی شەهید کران و دنیای دەرەوەش لە بەرابەریدا بێدەنگ بوو؟ هەروەک کە دەڵێن خودا لە جێیەکی حەق دانیشتووە، هیوادارم ئەو بڕیارەی ئامریکا وەرچەرخانێک بێ بۆ خەڵکی ئێران و بە تایبەتی کوردانی ڕۆژهەڵات. هیوادارم ئەوە ببێتە هۆی ڕووخانی ئەو حکومەتە دیکتاتۆرە.\nدیسان دوپاتی دەکەمەوە کە چەکۆ دەیکوت "ئەو حکومەتە کۆڵەکەکانی لەرزۆک بوونە" و لەو باوەڕەدا بوو کە دەبێ لە گشت شارو شارۆچکەکانی کوردستاندا سەدان و هەزاران هەڵۆمان هەبێ بۆ بە ئەنجام گەیاندنی ئازادی و دادپەروەری و دەبێ لە گشت چین و توێژێک بۆ شۆڕش کەڵک وەربگیرێ و بۆ یەکگرتوویی نەتەوەکەمان ئەوەی کە لە تواناماندا هەیە درێغی نەکەین تەنانەت لە نەیارانی گەلەکەمانیش کەڵک وەربگیرێ.\nڕوحی شەهیدانمان شاد بێت و ڕێگایان بەردەوام بێت


سەربازانی سوریا قسەدەکەن لە تەنیشت پۆستەرێكی سەرکردەی روسیا و سوریاوە لە دەروازەی ئەبو زوڕ، لەکاتی گەڕانەوەی خێزانە ئاوارەکاندا لە ناوچەكانی ژێردەستی ئۆپۆزسیۆن لە پارێزگای ئیدلیبەوە بۆ گوندەکانیان لە ناوچەکانی ژێردەستی رژێم لە 4 نیسان. [جۆرج ئۆرفەلیان / ئاژانسی فرانس پرێس]\nخواسته‌كانی روسیا بۆ دوای شەڕی ده‌بنه‌هۆی درێژەکێشانی مانەوەی سەربازیی لە سوریا و فراوانکردنی نفوزی سیاسی و ئابوریی ئه‌م وڵاته، پسپۆڕان بە دیارونایان وت.\nوتیان ئەمەش ئه‌گه‌ری زۆره سه‌ربكێشێت بۆناکۆکی لەگەڵ ئێران، چونکە سوپای پاسدارانی کۆماری ئیسلامی ئێرانیش (پاسداران) هەوڵدەدات مانەوەی خۆی لە سوریا بەهێزبکات.\nسەرۆك ڤلادیمێر پوتین لە 7 تەمموز رایگەیاند کە هێزەکانی روسیا لە سوریا دەمێننەوە تا ئه‌وكاته‌ی لە بەرژەوەندی روسیادا بێت، سەرەڕای ئەوەیپێشتر رایگەیاندبوو کە ئەرکی روسیا لە سوریا تاڕادەیەکی زۆر کۆتاییهاتووە، ئاژانسی فرانس پرێس رایگەیاند.\nپوتین لەکاتی په‌یامێكی تەلەفۆنیی پەخشکراوی ساڵانەدا بۆ خەڵکی روسیا وتی: "سوپاکەمان لەوێیە بۆ دەستەبەرکردنی بەرژەوەندییەکانی روسیا لە بەشێکی گرنگی جیهان."\nسەربازانی روسیا لە دەروازەی کەمپی وافیدیندا وەستاون بۆ گەیشتنی ئەو پاسانەی چەکدارانی جەیش ئیسلام و ئەندامانی خێزانەکانیانی تێدا دەگوێزرێنەوە لە غوتەی خۆرهەڵاتەوە بۆ دوما لە 12 نیسان. [یوسف کەروەشان / ئاژانسی فرانس پرێس]\nسەربازانی روسیا لە بنکەی فڕۆکەوانی همه‌یمیم لە پارێزگای لازقیەی سوریا. ئەم بنکە فڕۆکەوانیە لەئێستادا لەلایەن روسیاوە بەڕێوەدەبرێت. [وێنەکە لە تۆڕە کۆمەڵایەتیەکاندا بڵاوبۆتەوە]\nوتیشی: "تا ئەوکاتەی سودی بۆ روسیا هەبێت لەوێ دەمێننەوە و هەروەها بۆ دەستەبەرکردنی پابەندییە نێودەوڵەتیەکانمان. هێشتا پلانی کشانەوەمان دانەناوە."\nبەڵێنه‌كان و دواخستنه‌كان\nپارێزەرێكی سوری, بەشیر بەسام, بە دیارونای وت: "روسیا دوو ساڵی رابردووی بەسەربردووە بە هەوڵی کات بەدەستخستن بۆ جێبەجێکردنی پلانی کۆنترۆڵکردنی بەشێکی گەوەی سویا."\nوتی سەرەڕای بەڵێنه‌كان و راگەیاندنی جار لەدوای جاری هێزەکانی روسیا بۆ کشانەوە، "دەبینین هەموو ئەم لێدوانانە تەنیا قسەن و هێزە سەربازییەکانیان لە روسیا لەمڕۆدا لەهەمووکات چڕتر جێگیرکراون".\nبەسام وتی هاوکات روسیا هەوڵدەدات هەژمونی سیاسی دەستەبەربکات بە واژۆکردنی رێکەوتنی دوولایەنە لەگەڵ رژێمی سوریا بۆ پێدانی شەرعیەت بە مانەوەی درێژخایەنی لە سوریا.\nوتی لەڕووی سیاسییەوە، روسیا سەرپەرشتی پرۆسەی هێورکردنەوە و بەستنی رێککەوتنی داوە لەنێوان رژێمی سوریا و گروپەکانی ئۆپۆزسیۆندا، بەوجۆرەش نفوزی ئێران لە چەندین ناوچەدا پەراوێزدەخات.\nوتی: "روسیا دەستدەگرێت بەسەر سوپای سوریادا و هێزی حکومی و ناحکومی دروستدەکات [و پشتگیریشیان دەکات]،" وەك گروپی واگنەرو هێزی بژاردەی پڵنگەکانی سوپای سوریا (هێزی نیمر).\nوتی سوریا "بێگومان شایەتی پێکدادانی روسیا و ئێران دەبێت لە داهاتوویەکی نزیکدا" و وتیشی کە "سامان و سەرچاوەی خەڵکی سوریا بەردەوام لەلایەن روسیا و ئێرانەوە تاڵان دەکرێت بەپاساوی پشتگیریکردنی سوریا و قۆناغی دوای شەڕ".\nقۆناغی دوای شەڕ\nئابوریناس و مامۆستا له زانکۆی عەین شەمس، شاهیر عەبدوڵا، بە دیارونای وت: "روسیا ماوەیەکە پشتگیریده‌كات له رژێمی سوریا بۆ دەستەبەرکردنی هەژمونی سیاسی و ئابوری و سەربازیی خۆی لە قۆناغی دوای شەڕدا."\nوتی له‌و قۆناغەدا هەوڵی بنیاتنانەوە و کێبڕکێی دەستبەسەراگرتنی یەدەگی نەوت و گازی سوریا دەستپێدەکات، بەتایبەت لە ناوچەی بادیەی سوریا (بیابان).\nعەبدوڵا وتی روسیا بنکەی سەربازیی تەرتوسی فراوانکردووە و هێزەکانی بەتەواوی کەناراوەکەدا بڵاوکردۆتەوە و هەروەها دەستیگرتووه بەسەر فڕۆكه‌خانه‌ی سه‌ربازیی همه‌یمدا.\nلە باری ئابورییەوە، رێککەوتنەکانی روسیا تەندەرێکی تایبەتی تێدایە -- هێشتا هەڵپەسێردراوە، بەڵام کۆمپانیاکانی وزەی روسیا سوورن لەسەر زیندووکردنەوەی -- بۆ گەشەپێدان بە یەدەگی گازی ناو ده‌ریای سوریا لە بلۆکی 12.\nتەنیا لە 2016، روسیا گرێبه‌ستێكی ئیمزاكرد به 1 ملیار دۆلار بۆ ژێرخان و شتی تر. لە کانونی یەکەمی هەمان ساڵدا، کۆمپانیای روسیی ئێڤرۆ پۆلیس رێککەوتنێکی لەگەڵ رژێم واژۆکرد بۆ پاراستنی بیرە نەوتەکان بەرامبەر به له‌سه‌دا 25 پشك لە بڕی بەرهەمهێنان.\nعەبدوڵا وتی کۆمپانیای سترۆیترانسگازی روسی دەستیکردووە بە کاری چاککردنەوە لە كانه‌كانی فۆسفاتی سوریا و کاری دەرهێنانیش لە ناوچەی تەدمور.\nوتیشی: "روسیا خۆی سه‌پاندووه وەك فرۆشیارێكی سه‌ره‌كیی گەنم به سوریا و به‌وشێوه‌یه‌ش ئەمنیەتی خۆراکی سوریای گرتۆته‌ده‌ست."\nئەفسەرێكی خانەنشینکراوی سوپای میسر، لیوا یەحیا مەحمود عەلی، وتی: "پێکدادانێك بەڕێوەیە لەنێوان مۆسکۆ و تاراندا لەسەر سوریا، چونکە هەردوو وڵات گەورەترین پشکی قازانجی [دوای شەڕ]یان دەوێت."\nناوبراو بە دیارونای وت هەردوو وڵات خواستی ئابورییان هەیە لە سوریا، "سەرەتا بۆ قەرەبووکردنەوەیان بەرامبەر ئاستی بەشدارییان لە شەڕی سوریادا و دواتریش بۆ کێشانەوەی قازانج لە ساڵانی داهاتوودا".\nئاماژەی به‌وه‌ش کرد كه هەردوو وڵات هاوبەشی دوولایەنەیان دامه‌زراندووه و واژۆی رێککەوتننامەی درێژخایەنیان کردووە لەگەڵ رژێمی سوریا.\nوتی ئێران دەیەوێت سوریا بەشێك بێت لە ناوچەی نفوزی و ئاماژەشیکرد بەوەی ئەوە بەشێکی دانەبڕاوە لە پرۆژەیهێڵێکی زەمینی كه تاران دەبەستێتەوە بە دەریای ناوەڕاستەوە.\nوتیشی هاوکات "روسیا سوود دەبینێت لە بوونی خۆی لە سوریا و بەشداریی راستەوخۆی لە شەڕدا بۆ برەودانه بە چەکەکانی". هه‌روه‌ها ئاماژەی کرد بەوەی زیاد لە 160 چەکی نوێ تاقیکراونەتەوە لە بەرەکانی شەڕدا لە سوریا.


ئه‌مڕۆ شه‌ممه ٢٤ی به‌فرانباری ٢٧١١ی، کۆنگره‌ی کۆمه‌ڵه‌ی کولتوری کوردی له لینشوپینگ به‌ڕێوه‌چوو!\nکۆنگره به چه‌ند وته‌یه‌کی سه‌رۆکی کۆمه‌ڵه‌که ده‌ستی به‌کاره‌کانی خۆی کرد، هاوکات لینژه‌یه‌ی به‌ڕێوبه‌ری کۆنگره که که له سێ که‌س پێکهاتبوون کۆنگره به‌ڕێوه‌چوو. له‌لایه لیژنه‌ی به‌ڕێوبه‌ری کۆنگره‌وه، ده‌سته‌ی به‌ڕێوبه‌ری کۆنگره‌ی سالی ٢٠١١ هه‌ڵوه‌شێندرایه‌وه. له دوای هه‌ڵوه‌شاندنه‌وه‌ی ده‌سته‌ی به‌ڕێوبه‌ری کۆنی کۆنگره، له‌لایه‌ن لیژنه‌ی به‌ڕێوبه‌ر داوا له به‌رپرسی ماڵی کرا که ڕاپۆرتی مالی ساڵی ٢٠١١ پێشکه‌ش به ئاماده‌بووانی کۆنگره بکات. دوا به‌دوای ئه‌وه‌ش ڕاپۆرتی کار و چالاکییه‌کانی کۆمه‌ڵه‌ی کولتوری کوردی خوێندرایه‌وه. دوای خوێندنه‌وه‌ی ڕاپۆرتی کار و چالاکییه‌کان، ڕێگه‌درا به ئه‌ندامان قسه‌ی خۆیان بکه‌ن و ڕه‌خنه بگرن، هه‌روه‌ها باس له کار و چالاکییه‌کان کرا، پرسیار ئاراسته‌ی به‌رپرسی ماڵی سه‌رۆکی کۆمه‌ڵه‌ی کوردی پێشووکرا. له کۆنگره‌دا داوا کرا که لیژنه‌یه‌ک پێکبهێنرێ بۆ لێکۆڵینه‌وه له‌سه‌ر برگه‌کانی ڕه‌شنووسی پێشنیارکراوی په‌یڕه و پرۆگرامی کۆمه‌ڵه‌ی کولتوری کوردی. دوای ڕاگه‌یاندنی پشوویه‌کی چه‌ند خوله‌کی ئه‌ندامانی نوێ بۆ ده‌سته‌ی به‌ڕێوبه‌ری کۆمه‌ڵه‌ی کولتوری هه‌ڵبژێردران. ئه‌و به‌ڕێزانه خواره‌وه هه‌ڵبژێردران بۆ ده‌سته‌ی به‌ڕێوبه‌ری کۆمه‌ڵه‌ی کولتوری کوردی. ١- به‌ڕێز دڵشاد پرونی ٢- به‌ڕێز وشیار تۆڤی ٣- به‌ڕێز حه‌سه‌ن تۆڤی! ٤- به‌ڕێز دڵشاد ئه‌لیاسی ٥- به‌ڕێز یاسین ئه‌لیاسی ٦- به‌ڕێز موحه‌مه‌د کوردی ٧- به‌ڕێز نه‌جات جیهاد ٨- به‌ڕێز عومه‌ر عبدالستار ٩- به‌ڕێز حامید ته‌ها ١٠- به‌ڕێز عمیاد موحه‌مه‌د دوا به دوای ته‌واوبوونی کۆنگره، ئه‌ندامانی کۆنگره مانه‌وه بۆ گێرانی شه‌وه ئاهه‌نگێک بۆ ئه‌ندامان.\nکۆمه‌ڵه‌ی کولتوری کوردی Kurdiska Kurluturföreningen / Kurdiska Riksförbundet


چاوپێکەوتنێک لەگەڵ کۆندەلیزا ڕایس وەزیری پێشووی دەرەوەی ئەمریکا – Denegkan\nچاوپێکەوتنێک لەگەڵ کۆندەلیزا ڕایس وەزیری پێشووی دەرەوەی ئەمریکا\nbyئه‌رده‌لان عه‌بدوڵڵا\tApril 25, 2011\tگشتی\nئایا چی ڕووی دەدا گەر موبارەک گوێی لە کۆندەلیزا رایس بگرتایە ؟\nچاوپێکەوتنێک لەگەڵ وەزیری پێشووی دەرەوەی ئەمەریکا\nتسایت / شەش ساڵ پێش ئێستا ئێوە وەکوو وەزیری دەرەوەی ئەمەریکا سەردانی قاهیرەتان کرد و لەوێ لێدوانێکی زۆر گرنگ و ڕوونتان دا ، لەکاتێکدا زۆر بە ڕوونی ڕاشکاوانە بە سەرۆک موبارەکتان ووت :\n( لەگەڵ گەلەکەی خۆتان دیالۆگ بکەن و بائەوانیش زۆر بەئازادانە بڕیاری خۆیان بددەن )\nئایا گەر ئەو بەقسەی ئێوەی بکردایە ، تا ئێستاش هەر لەسەر دەسەڵات دەمایەوە؟\nکۆندەلیزا ڕایس / دیارە ئێمە ناتوانین ئەوە بزانینین چی ڕووی دەدا . لێ ئەو شەش ساڵە واتە لە 2005 وە ئەوەمان فێردەکات ، کە موبارەک شانسی خۆی لە دەستدا . ئەو دەیتوانی لەکاتێکی هێمن و ئاساییدا ئەو کێشانە چارەسەربکات ، کەلەم دواییانەدا بەشێوەیەکی ترسناک تەقینەوە. بۆ نموونە ئەو دەیتوانی سیاسەتێکی حەکیمانە دابرێژێت ، بۆ ئەوەی ڕێگا لە گەشەسەندن و پێشكەوتنی ڕەوتە ئیسلامیەکان بگرێت.\nتسایت / لێدوانەکەی ئێوە ، خاڵێکی وەرچەرخانی دوو لایەنەی پێوە دیاربوو. لەلایەکەوە ئێوە دیمۆکراتیزەکردنی دەوڵەتان بە یەکێک لە کۆڵەکەکانی سیاسەتی ووڵاتەیکرتووەکانی ئەمریکا دادەنێنن . لەلایەکی ترەوە نیشانەی کۆتایی پێهاتنی سیاسەتی کۆنی ئەمریکا لە ناوچەی ناوەراستی ناڤین بوو، کە بریتی بوو لە :\n( ئارامی و سەقامگیربوون لەسەر حیسابی دیمۆکراتی دابمەزرێنن، چونکە دەبێت یەکێکیان بکرێتە قووربانی و هەردووکیان پێکەوە جێ بەجێ ناکرێت)\nئەنجامەکانی ئەم دواییە ڕاستی بۆچوونەکانتان دەسەلمێنن . ئایا ئێوە پێخەمبەر نین؟\nکۆندەلیزا ڕایس / ( بە پێکەنینەوە ) هەر ئەو کات مرۆڤ دەیتوانی هەست بە گەردەلوولی غەزەبی خەڵکی بکات. فەرمانڕەواکان لە گەلەکانی خۆیان دابڕابوون . ئەوان بەهەموو شێوەیەک دژی هەموو ریفۆرمی سیاسی و ئابووری دەوەستانەوە ، کە دەکرا باری ژیانی هاوڵاتییان باشتر بکات. ئێمە لە ئەمریکا توانیمان جۆرە ریفۆرمێک دابڕێژین ، کە بۆ ماوەیەکی درێژ سیستەمی دیۆکراتییمان ببپارێزێت، هەروەها بە شێوەیەکی بەردەوامی دیالۆگ لە نێوان گەل و دەسەڵات دا هەبێت. لێ لەهەمان کاتیشدا ئێمە نازانین ، چ بڵێسەیەک دەبێتە هۆی داگیرساندنی ئاگرێکی گەورە.\nتسایت / سەرۆک بووش ساڵی 2005 لەکاتی پێشکەشکردنی ووتاری خۆی لەکاتی هەڵبژاردنەیەوە بۆ سەرۆک کۆمار بۆ جاری دووەم ، بەشێوەیەکی توندتر و ڕاشکاوانە ڕایگەیاند :\n( ئازادی لە وڵاتی خۆمان دا پێویستی بە سەرکەوتنی ئازادییه لە وڵاتانی تردا )\nمانایەکی تری ئەم قسەیە ئەوەیە، ئایدیالیزم وەکوو سیاسەتێکی واقیعیانە بەرجەستە بکرێت . ئاسایشی ئەمریکا پێویستی بەوە هەیە کە ( هەرچی فەرمانڕەوای دیکتاتۆرە لە جیهاندا نەمێنێت ) دیمۆکراتریزەکردنی جیهان وەکوو بەرژەوەندیەکی نەتەوەیی بۆ ئەمریکا حیساب بکرێت . لێ بە شێکی زۆری دیکتاتۆرەکانی جیهانیش ، دۆستی رۆئاوان. ئایا ئەمە هەلوومەرجێکی دژاو ناخوڵقێنێت؟\nکۆندەلیزا ڕایس / دیارە ئەم هەلوومەرجە ماوەیەکی زۆری پێدەچێت تا گۆڕانکاری تێدا بکرێت . لێ ئەمە مانای ئەوە ناگەیەنێت کە ئێمە هیچ دەست پێنەکەین . ئەمڕۆ پرۆسەی دیمۆکراتیزەکردن بەشێوەیەکی فەوزاویی و ناڕێکوپێک و تووندوتیژانە دەستی پێکردووە. دەبوایە پێشتر بیر لە ڕێکخستن بکرایاتەوە . گەر ئێستا بیر لە ڕێکخستن و نەخشەداڕێژی بکرێتەوە ، ئەوا کات بەسەرچووە. بە دڵنییایەوە ئێستا بە جارێک ئەم کارە زۆر زەحمەتە .\nتسیات / لەو شوێنانەی کە سیستەمی دیموکراتی لە قۆناغی سەرەتاییدایە بۆ ئەمریکا باش نەبووە. وە پرۆسەی دیموکراتیزەکردن لەم شووێنانەدا، نەیانتوانی ئاشتی و پرۆسەی دیمۆکراتی بپارێزێت . لە کەرتی “غەزە” پرۆسەی هەڵبژاردن دەستی پێکرد ، بەڵام تەنها یەک جار بەردەوام بوو. لە لووبنان بە نیوەوناچڕی پرۆسەی هەڵبژاردن دەستی پێکرد ، بەڵام بوو بە هۆی کووشتنی سەرۆک وەیزران ڕەفیق ئەل حەریری و زاڵبوونی حیزب الله لە لوبنان . لە ڤێنزوێلا پرۆسەی هەڵبژاردن ، دوژمنێکی ئەمریکای هێنایە سەر دەسەڵات .\nکۆندەلیزا رایس / دیارە پێش هەموو شتێک ، ئێمە زۆر دەمێک نییه کە پرۆسەی دیموکراتیزەکردنمان لە ناوچەی رۆهەڵاتی ناڤین دەست پێکردووە. دووەم شتیش نابێت گۆرانکارییه مێژوویەکان لەسەر حسابی ئەمڕۆ پێوان بکرێت( واتە نابێت بەپێی عەقڵیەتی ئەمڕۆمان ، حوکمی ڕووداوە مێژوویەکان بکەین ،،،،وەرگێڕ) . ڕاستە لە کەرتی ” غەزە” بزووتنەوەی حەماس دەسەڵاتی گرتە دەست ، لێ نابێت ئەوەشمان لە بیربچێت ، کە بزووتنەوەی “فەتح” یش ئەلتەرناتیفێکی باوەڕپێکراو نەبوو. بائێمە باسی پرۆسەی دیموکراتیزەکردن لە ئەمریکا بکەین . با باسی دوو رووداوتان بۆ بکەم ، بۆ نموونە لە هەرێمی بیرمینگهام و ئەلاباما Birmingham, Alabama کەخۆم لەوێ گەورە بووم هیچ کاتێک پێش 40 ساڵ کەس نەیدەتوانی بیر لەوە بکاتەوە کە دوو ڕەش پیست ( کۆلین پاول ، کۆندەلیزا ڕایس) ببنە وەزیری دەرەوەی ئەمریکا . لەبەر ئەوە نابێت گۆڕانکاریە مێژووییەکان لەسەر حسابی ئەمڕۆ هەڵسەنگێنین .\nتسایت / لێ بەڕێزتان وەکوو وەزیرێکی دەرەوە ، دەبێت پشت بە سیاسەت ببەستن ، نەک هەلوومەرجە مێژووییەکان .\nکۆندەلیزا ڕایس / با جارێکی تر مێشکی خۆمان بە ڕووداوە مێژووییەکان مەشغول بکەین . ئایا ساڵی 1945 ، ئا لەو کاتەی کە جۆزێف ستالین لەبەردەم دەرگای ئەوروپادا ڕاوەستابوو، بەم شێوەیەی ئەمڕۆ دەرکەوتبوو، کە چارەنووسی ئەمریکا بە ئەوروپاوە بەستراوەتەوە ؟ ڕاستە تۆ دەتوانیت ڕۆژانە کاری سیاسەت بکەیت ، لێ دەبێت تۆ بگەیتە ئەو ئاستەی کە بڕیارێکی تەواو بددەیت ، کە دەرئەنجامەکانی ئەو بریارە ماوەیەکی زۆری پێدەچێت تا بەرهەمەکەیت دەست دەکەوێت .\nتسایت / سەرۆک بۆش لە یەکێک لە لێدوانەکانیدا ڕایگەیاند : ( ئازادی دەبێت لەلایەن هاوڵاتییانەوە بڕیاری لەسەر بدرێت و هەر خۆشیان دەتوانن پارێزگاری لێ بکەن ) . بە واتایەکی تر مەبەستی ئەوە بوو کە ئازادی ناتوانرێت وەکوو شمەکێک هەناردەی دەوڵەتانی تر بکرێت . ئایا ڕۆئاوا دەتوانێت چ ڕۆڵێک لەم پرۆسەیەدا ببینێت ؟\nکۆندەلیزا ڕایس / پێش هەموو شتێک دەبێت ئێمە پرەنسیبەکانی خۆمان بپارێزین . دووەم شتیش پێویستە ئێمە یارمەتی تەنها ئەو کەسانە بددەین کە داوای ماڤی ئازادی خۆیان دەکەن ، وە ئامادەشن بۆ کارکردن لەو پێناوەدا ، لەهەمانکاتیشدا بەرپرسیاری خۆیان لە بەرامبەر ئەو ماڤەدا وەردەگرن . بۆ نموونە ئێمە دەتوانین لە ڕێگای ئەنستیتووتە نیشتمانیه کانمانەوە بۆ دیمۆکراتی ، هەزاران کەسی چالاکڤان ڕابهێنیین . ئێمە لە زۆر بواری فێکردن و پێگەیاندندا توانییمان سەرمایەگووزاری بکەین ، کە لە توانایدایە بۆچوونی سیستەمی عەلمانی و مرۆڤانە لە جیهاندا پەرەبستێنێت . ئێمە دەبێت لەسەر گەشەسەندنی ئابووری و بازاڕی ئازاد پێکەوە کاربکەین . دیموکراتی هیچ مانایەکی نییه ، گەر نەتوانێت هەلی کارێکی گونجاو بۆ کەسێک دابین بکات . ئێمە زۆرجار لەسەر لایەنێکی خراپ ، ڕەگەزی سەقامگیربوونی دەوڵەتانمان دیاری دەکرد. با زیاتر بۆتان ڕوون بکەمەوە: کاتێک ئەو دەوڵەتانەی کە لە پرۆسەی دیموکراتیزەبووندان ، هەتاماوەیەکی درێژ دۆستی ئەمریکا نامێننەوە. لێ نابێت ئەوەشمان لە بیر بچێت ، ئەو رژێمە دیکتاتۆریانەی کە دۆستمان بوون ، کە زۆر لە دەنگی شەقامەکانیان دەترسان ، بەدوو شێوە زمان قسەیان دەکرد . لەلای ئێمە دەهاتن خۆیان بە دۆستی نزیکی ئێمە دادەنا ، بەڵام لە وڵاتەکەی خۆیاندا دەهاتن ڕەخنەی توندیان ئاڕاستەی ئێمە دەکرد و خۆیان بە دۆستی ئێمە دانەدەنا ( واتە بەرگێکی تریان لەبەر دەکرد) . وە ئەمەش زیانێکی زۆری بە سیاسەتی ئێمە لە ناوچەکەدا لێداین.\nتسایت / لەیەکێک لە ووتارەکاندا کەلەم چەند ڕۆژەی پێشوودا لە ڕۆژنامەی ( واشنتون پۆست ) بڵاوتان کردۆتەوە ، باسی ئەوەتان کردووە کە لە سەرەتادا موبارەک گوێی بۆ ئاگادارکردنەوەکەی ئێوە گرت، لێ پاشان دەستی کردەوە بە سیاسەتی ( چەوساندنەوە و لێدان و ئازاردانی گەلەکەی ) ئایا لەم جۆرە حاڵەتانەدا، زلهێزێکی وەکوو ئەمریکا دەبێت چ جۆرە هەڵوێستێک وەربگرێت ؟\nکۆندەلیزا ڕایس / هەڵبژاردنەکان ساڵی 2005 لە میسر ، هەڵبژاردنێکی تەواو پاک و ئازادانە بوو. لێ کاتێک خۆپیشاندانەکان دەستی پێکرد ، ئەمریکا دەسەڵاتی بەسەر بارەکە نەما و لە کۆتاییدا دەرئەنجامێکی زۆر خراپی لێ کەوتەوە . لە زۆر شوێندا بۆ نموونە لە وڵاتی یەمەن ، پرۆسەی دیموکراتیزەکردن هیچ گەرەنتیەکی نییه . لەهەمان کاتیشدا ڕێکخراوی قاعیدە لەم وڵاتەدا زۆر بەهێزە. هەندێک حکومەت هەیە کە بەتەواوەتی دەسەڵاتی بەسەر هەموو وڵاتدا نییه .\nتسایت / چ ئامۆژگاریەک دەدەیتە مەدام کلینتۆن کە ئێستا جێگای تۆی گرتۆتەوە ؟\nکۆندەلیزا ڕایس / من لەم ساتوکاتەدا ناتوانم هیچ ئامۆژگاریەک پێشکەشی ئەو بکەم . ئەو دەبێت زیاتر پشت بە زانیاریەتایبەتییەکانی خۆی ببەستێت. وەمن لەو باوەڕەشدام کە زانیاری و سیاسەتێکی باش پەیڕەو دەکات. لێ حکومەتی ئۆباما زۆر باش دەکات ، کاتێک پڕەنسیپەکان دەپارێزێت و داوا لە فەرمانڕەواکان دەکات ، کە گوێ بۆ داخوازیەکانی گەلەکانیان بگرن .\nتسایت / لە ئێران ساڵی 1978 ، سەرۆک جیمی کارتەر فشارێکی زۆری خستە سەر شای ئێران ، لە کۆتاییشدا بە تەنها جێی هێشت و ساڵی 1979 خومەینی هاتە سەرحوکم .\nکۆندەلیزا ڕایس / ساڵی 2011 جیهان جۆرێکی ترە لەو کاتەی پێشتر زۆر جیاوازە. هەروەها رۆژهەڵاتێکی ناڤینی ترمان هەیە کە جیاوازە لە پێشتر. ئەمڕۆ بزاڤە عەلمانیەکان زۆر بەهێزترن تا ئەوکات ، وە ئێمە نابێت بە پێوانەیەکی هەڵە سیاسەت بکەین .\nتسایت / ئایا یەکێکی وەکوو موبارەک چ سزایەک دەبێت بدرێت؟ لەکاتێکدا ئەو یەکێک بوو لە کۆڵەکەکانی سیاسەتی ئەمریکا لە رۆهەڵاتی ناڤین ، سەرۆکایەتی بلۆکێک( بەرە) یەکی دژ بە ئێران و ئیسلامی توندڕەو بوو، هەروەها گەرەنتیەکیش بوو بۆ ئاشتی لەگەڵ ئیسرائیل.\nکۆندەلیزا ڕایس / ئێمە ناتوانین ئەو سزا بددەین\nتسایت / ئەی پێویستە چ هەڵوەستەیەک بکەین ؟\nکۆندەلیزا ڕایس / ئێمە دەبێت هەمووکاتێک ڕاستییەکان بە هاوڕێکانمان بڵێین . گەر ئەوان بۆ ماوەیەکی زۆر ، ئامادەنەبوون ریفۆرم بکەن ، ئەوا دەکەونە بارێکی ئاڵۆزو مەترسیدارەوە. ئەمەریکاش ئامادەنییه پشتگیری ڕژێمێک بکات ، کە لەلایەن گەلەکەیەوە خۆشەویست نییه ، وە ناتوانێت چیتر بەردەوامی بە دەسەڵاتی خۆی بدات.\nتسایت / ئێوە لە ڕۆژنامەی واشینتۆن پۆستدا لە ووتارەکەتاندا نووسیوتانە ، چۆن ئەو ئاڵۆزیانەی کە لە نێوان ئایدیالیزم و بەرژەوەندی نەتەوەییدا چارەسەر دەکرێت. تێیدا هاتووە :\n( ئەمریکا پێویستە پشتگیری ئەو هێزە دیموکراتییانە بکات ، کە زۆر لەگەڵ گەلەکانیان دۆستن و داواکارییەکانی ئەوان جێبەجێ دەکەن ، نەک ئەوانەی کە داواکاریەکانی ئێمە جێبەجێدەکەن ) لە دوا ئەنجامی ئەم ووتارەتاندا ئەوەمان بۆ دەردەکەوێت ، کە بەرژەوەندیەکانی ئەوان لە بەرژەوەندیەکانی ئێمە گرنگترن . ئایا ئەمە ئایدیالیزمێکی توندڕەوانە ناگەیەنێت ؟\nکۆندەلیزا ڕایس / نەخێر . چونکە لەماوەیەکی درێژتردا بەرژەوەندیەکانی ئێمە ، لەلایەن ئەو حکومەتانەی کەلە لایەن گەلەکانیانەوە شەرعین ، باشتر دێتە جێبەجێکردن . حکومەتە ناشەرعیەکان پێدەچێت بۆ ماوەیەکی کەم بەرژەوەندیەکانی ئێمە جێبەجێبکەن ، لێ گەر ئەو حکومەتانە هەلی کار بۆ گەلەکانیان دابین نەکەن ، یان لەلایەن گەلەکانیانەوە هەڵنەبژێرابن و شەرعیەتیان نەبێت ، ئەوا بە دڵنییایەوە زیان بە بەرژوەندیەکانی ئێمە دەگەیەنێت.\nتسایت / با چاو بە ناوچەیەکی تردا بگێڕین و بچینە لای ڕژێمی تزاری نوێی رووسیا ( فلادیمیر پووتین) . ئەو نەیارانی خۆی شاربەدەری سیبیریا دەکات و لەوێ لەسەرماندا ڕەقییان دەکاتەوە ، ئەو هیچ گوێ ناداتە دەوڵەتی یاسا و کۆمەڵگای مەدەنی . بەڵام لەهەمان کاتیشدا ئەمریکا دێت لەگەڵیدا پەیماننامەی “نیو ستار »New Start ( ئەم پەیماننامەیە بۆ کەمکردنەوەی مووشەکە دوور هاوێژەکانی نێوان رووسیا و ئەمریکا مۆرکراوە. مەبەستی سەرەکیش کەمکردنەوەی سیاسەتی پڕچەکدارکردنە ،،،،،وەرگێڕ). هەروەها ئەمریکا پێویستی بە رووسیایە ، بۆئەوەی سزا نێودەوڵەتییەکانی بەسەر ئێراندا بسەپێنێت . چۆن سەیری ئەم پرسە دەکەیت ؟\nکۆندەلیزا ڕایس / ئێمە دەتوانیین لە بوارەکانی ماڤی مرۆڤ و سەپاندنی دەوڵەتی یاسا و کۆمەڵگای مەدەنی فشاری خۆمان بکەین . لەگەڵ ئەوەشدا زۆرگرنگە کە رووسەکان تێبگەیەنێنین ، کەئەمانە هەموو لە بەرژەوەندی رووسیایە. ڕووسەکان لەناوچەکانی قەوقازدا ڕووبەڕوی ترسی ئیسلامییه توندڕەوەکان بوونەتەوە، لەبەرئەوە هیچ بەرژەوەندی و سوودێک لەوە نابینن کە ئێران ببێتە خاوەنی چەکی ئەتۆمی . لەلایەکی تریشەوە ، کاتێک رووسیا ئەو پەیماننامەیە مۆردەکات ، کەئامانجی کەمکردنەوەی چەکدارییه ، لەبەرئەوە نییه کە حەزێک یان ئاواتێکی ئێمە بهێنێتە دی . بەڵکە ئەوەش لەبەرژەوەندی ئەوانیشە. بە بڕوای من سیاسەتی ماڤی مرۆڤ لەبەرامبەر کەمکردنەوەی چەککداری ، ئەلتەرناتیڤێکی باش نییه .\nتسایت / بۆچی ئەلتەرناتیڤێکی خراپە ؟\nکۆندەلیزا ڕایس / ئەوان بۆ خۆشیان ئەم ڕاستییه باش دەزانن ، گەر ئێران ببێتە خاوەنی چەکی ئەتۆمی ، ئەوا ئاسایش و ئارامی هەموو ناوچەی رۆهەڵاتی ناڤین تێکدەدەن و بەدبەختی و کارەسات بۆ ئەم ناوچەیە دەهێنن . لەهەمان کاتیشدا ئەم چەکەی ئێران ، هەڕەشەی بۆ ئەوان زیاترە تا بۆ ئێمە .\nتسایت / پێشتر بە خێرایی سەرنجتان دەربارەی ڕووداوەکانی ئەم دواییەی ناوچەکە دەربڕی . هەر لەبەر ڕۆشنایی قسەکانی بەڕێزتان ( لە بەشێکی زۆری قۆناغەکانی مێژوودا ) زۆر زەحمەتە بەرژەوەندی و داواکاری دوو لایەن پێکەوە یەکبگرێت بەتایبەت لەم کاتەی ئێستادا . بەڵام ئێوە چی دەکەن لەکاتێکدا مەلیکی بەحرەین لەسەر دەسەڵات نەمێنێت ؟ وڵاتی بەحرەین شوێنی سووپای پێنچەمی کەشتیگەلی ئەمریکایە ، کە هەر ئەم سووپایەش بۆ ئەوەدانراوە کە ڕێگا لە هێرشی ئێران بگرێت . یان چی لە عەرەبساتنی سعودیە دەکەن ، لەکاتێکدا ئەم دەوڵەتە بە دواهەمین کۆڵەکەی سیاسەتی رۆهەڵاتی ناڤینی ئەمریکا دەژمێرێت ؟\nکۆندەلیزا ڕایس / من لەکاتی ئێستادا ناتوانم هیچ ئامۆژگاریەک پێشکەشی حکومەتی ئەمریکا بکەم .\nتسایت / بەڵام ئایا ناتوانن بۆچوونی خۆتمان پێ بڵێیت ؟\nکۆندەلیزا ڕایس / پێویستە واشینتۆن زۆر بە ووردی چارەسەر بۆ کێشەکان بدۆزێتەوەو ڕۆژانە چاودێری ڕەوشەکە بکات و بەپێی ئەو شێوەیەی کە حکومەت دەیبینێت ، هەوڵی دۆزینەوەی چارەسەری پێویست بدات . دیارە من بەو شێوەیەی ئەوانی نابینم، چونکە من ئێستا لە دەرەوەی بازنەی حکومەت دام . هەر لەبەر ئەوە ناتوانم هیچ جۆرە ئامۆژگاریەک بددەم بە حکومەت . لێ ئەوەی کەمن بە ڕوونی دەیبینم ، ئەویش مەسەلەی پڕەنسیبە. ئالەم هەلوومەرجە ئاڵۆزەی ئێستادا دەبێت زۆر بیرمان لەوەبێت ، کەبەشێوەیەکی گونجاو ، قۆناغی ئازادی ڕێکبخرێت و نەهێڵرێت بەرەو هەڵدێر بڕوات . بە واتایەکی تر پێویستە دۆستەکانمان تێبگەیەنین ، کەئەوان پێویستە لەسەر شانیان کە زۆر بە جدی و هێمانانە هەڵسوکەوت لەگەڵ شەقامی ناڕەزایی خەڵکی بکەن و داخوازیە سیاسی و ئابووریەکانیان جێ بەجێبکەن . وە لەسەر شانی ئێمەش پێویستە کە پشتگیریان بکەین و هاریکاری و یارمەتییان بددەین ، بۆئەوەی ئەم کارە بەباشی جێ بەجێبکەن .\nتسایت / واتە لەڕووی پڕەنسیبەوە بەڵی بەڵام نابێت تەداخول بکەین\nکۆندەلیزا ڕایس / نەخێر ، نابێت ئێمە تەداخول بکەین . ئەوە کاری ئێمە نییه ئێمە بچین هەوڵی چارەسەرکردنی ئەو کێشە ئاڵۆزانە بددەین کە ڕووبەڕوی فەرمانڕەواکانی ئەم ناوچەیە بوونەتەوە . ئەوە دەبێت خۆیان هەوڵی چارەسەرکردنی بددەن بەڵام نەک لە ڕێگای توندوتیژی و تەقەکردن و بەکارهێنانی چەک لەدژی خۆپیشاندەران لە شەقامەکاندا . ئەوان دەبێت بە شێوەیەکی جددی بیر لە چارەسەرکردنی کێشەکان بکەنەوە . لێ ئێمە دەتوانین یارمەتییان بددەین ، لەو شوێنانەی کە دەتوانرێت یارمەتییان بددەین ، بۆ نموونە : ناردنی چاودێرانی نێودەوڵەتی لەکاتی هەڵمەتی هەڵبژاردن و پرۆسەی دەنگدان ، یارمەتیدان و فێرکردنی ئەو خەڵکانەی کەدەیانەوێت ، دەستوورێکی نوێ دابڕێژن . ئێمە و کۆمەڵگای نێودەوڵەتی دەتوانین لەم بوارانەدا یارمەتییان بددەین .\nتسایت / لەم بارەیەوە ئەوروپیەکان باشترین ئەزموونیان هەیە ، بەڵام ئایا ئێوە لە مێژووی خۆتاندا چەند دەستوورتان دڕاندووەو پاشان دانەیەکی نوێتان نووسیوەتەوە !\nکۆندەلیزا ڕایس / ( بە پێکەنینەوە) دیارە پێش هەموو شتێک دەبێت ئەوە بڵێم : لەو کاتەی کە بڵێسەی ئاگرەکە تازە داگیرسابێت ، بە دڵنییایەوە لەم جۆرە کاتانەدا هەروا ئاسان نییه چارەسەر بدۆزیتەوە. ئەو پەیامەی کەمن لە لێدوانەکەی قاهیرەمدا و هەروەها لێدوانەکەی بوش لەکاتی ووتاری بوونەوەی بە سەرۆک کۆمار لە ساڵی 2005 دا هەمان شت بوو ، ئێمە دەمانویست ئەم ڕستەیە بڵێین :\nتکایە : ئاڵای ڕیفۆرم بەرزبکەنەوە ، پێش ئەوەی کاتەکەتان بەسەر بچێت.\nEr hat eine Chance verpasst. www. Zeit.de. 27.2.2011.\nچەند دێڕێک دەربارەی کۆندەلیزا رایس Condoleezza Rice /\nCondoleezza Rice لە 14 نۆڤێمبەری 1954 لە Birmingham, Alabama لە وڵاتە یەکگرتووەکانی ئەمریکا لەدایک بووە. باوکی قەشەی مەسیحی بووە . لەهەمانکاتیشدا مامۆستای مۆسیقابووە ، هەربۆیە لە منداڵیەوە رایس خولیای جیهانی مۆسیقا بووەو بۆتە بەشێک لە ژیانی . لە ساڵانی هەشتادا ، وەکوو رووسیا ناسێک لە ژووری ( ئاسایشی نیشتمانی لە کۆشکی سپی) کاری کردووە. لە کاتی ڕووخاندنی یەکێتی سۆڤێت و ڕووخانی دیواری بەرلین و یەکگرتنەوەی ئەڵمانیا ، رۆڵێکی بەرچاوی هەبووە. هەرلەبەرئەوەشە ، ئەم ژنە لە ئەڵمانیادا ، جێگای رێز و شایستەیەکی زۆری هەیە. لە ساڵی 2001 وە تا 2005 ، راوێژکاری جۆرج بۆش بوو بۆ ئاسایشی نیشتمانی . لە 2005 تا 2009 یەکەمین ژنە ڕەش پێست بوو ، کەبووە وەزیری دەرەوەی ئەمریکا . هەتاوەکوو ئەمڕۆش لە زۆر بوارە جیاجیاکانی سیاسەتی نێودەوڵەتیدا ، ئەم ژنە پرس و ڕای پێدەکرێت و خاوەنی بۆچوونی تایبەتی خۆیەتی . دیارە جگە لەبواری سیاسی ، لە بواری نەوتیشدا بەتایبەت نەوتی ئاسیای ناوەڕاست ، شارەزایی و زانیاریەکی زۆری هەیە . هەرلەبەرئەوە لە ساڵانی نەوەتەکاندا ، ئەندامی بەڕێوبەرایەتی کۆمپانیای ئەمریکی Chevron Corporation .\nجێگای ئاماژەیە ئەم کۆمپانیایە یەکێکە لە کۆمپانیا گەورەکانی جیهان لە بواری نەوت و گازدا. دیارە کۆندەلیزا رایز جگە لە بواری سیاسی و نەوت دا ، لە بواری خوێندنیش چالاکە. ئەمڕۆ ئەو مامۆستای زانستە سیاسییەکانە ، لە زانکۆی Stanford University.\nPrevious له شه‌ڕفرۆشتن به شه‌قامه‌وه بۆ شۆڕشی شه‌قام:…..\nNext پیاوه بچکۆلانه‌کان …. پۆڵا سه‌عید


17:45 یه‌ك شه‌ممه 15 کانونی یەکەم 2019\nماوەیەکە جارێکی تر بابەتی (بەناو!) “رێکخستنەوەی میدیای کوردستان”و “کۆتایی هێنان بە فەوزای میدیای کوردی” سەریهەڵداوەتەوە. گوایە گەیشتن بەم ئامانجەش لە رێگەی دامەزراندنی (ئەنجومەنی باڵای میدیا)وە دەبێت کە جگە لەوەی پرۆژە یاسایەکی بۆ پێشنیارکراوە، کۆڕو کۆنفرانسیشی بۆ دەگیرێ و پروپاگەندەیەکی بەرفراوانی بۆ دەکرێ.\nدوور نیە هەندێک لەوانەی پشتیوانی لەم بۆچوونە دەکەن، دڵسۆزی میدیای کوردی و ئازادیی بیروڕادەربڕین بن و بەهیوا بن لەم رێگەیەوە خزمەتێکی بکەن، بەڵام گومانیشم لەوە نیە هەندێک لایەن و خەڵکێکی زۆریش لەگەڵیان، مەبەستیانە کۆت و بەندکردن وبەرتەسک کردنەوەی ئازادیی رادەربڕین بکەنە یاساو “شەرعییەت!”ی پێبدەن.\nپاشان ئەو بەڕێزانە مەبەستیان چیە لە “رێکخستنەوەی ئەو فەوزایەی لە میدیای کوردیدا هەیە”؟! کێ ئەو فەوزایەی دروست کردووە؟\nهەموومان دەزانین پتر لە (٩٠٪)ی کەناڵەکانی راگەیاندن لە کوردستاندا (نووسراو، بینراو، بیستراو، ئەلکترۆنی)، یا راستەوخۆ سەر بە بەرپرس و حیزبە دەسەڵادارەکانن، یاخود یا لە “سێبەر”ی ئەوانداو بە پارەو بەپێی سیاسەتی ئەوان کار دەکەن. جگە لە رۆژنامەو کەناڵە گەورەو دیارەکان، رۆژانە ماڵپەڕی “بێ دایک و باوک”ی نوێ و، لاپەڕەی سۆشیال میدیای نەناسراو کە بە ئاشکرا دیارە سەر بە کام حیزب و کام لایەنی سیاسین، لە رێگەی ریکلامی زۆروزەوندی سۆشیال میدیاوە خۆیان نمایش دەکەن. کارو کاسبیی ئەمانە بریتییە لە: هێرش کردنە سەر نەیارەکان بەزمانێکی زۆر ناشرین، هەڵبەستنی هەواڵ، چەواشکردنی رایگشتی. تەنانەت هەندێک زانیاری باس لەوە دەکەن، حیزب هەیە لەشکرێک جنێوفرۆشی دامەزراندووە کە مانگانە مووچەیان دەداتێ، تەنهاو تەنها ئەرکیان ئەوەیە هێرش بکەنە سەر نەیارەکان و دەنگە ئازادەکان بە زمانێک کە مرۆڤ بێزی لێدەکاتەوە. هەر ئەوانەش سەرچاوەی سەرەکیی ئەو پاشاگەردانییەن کە ئەو بەڕێزانە باسی دەکەن.


لە هەرێمی کوردستانی عێراق تەقە لە خۆپیشاندەران دەکرێت\nدیمەنێکی خۆپیشاندان - ئەرشیف\nگەنجێک بە گوللە دەکوژرێت هاوکاتی ئەو شەپۆلی ناڕەزاییەی لە پارێزگای سلێمانی بەڕێوەدەچێت دژ بە دواکەتنی موچە.\nخۆپیشاندان دژی حکومەتی هەرێمی کوردستان و لایەنە سیاسییەکانی هەرێمەکە لەم چەند ڕۆژەی ڕابردوودا دەستیانپێکردووە، هاوکاتی بەرزبوونەوەی ئاستی توڕەیی و ناڕەزایی خەڵک بەهۆی دواکەوتنی چەند مانگی موچە و خراپ بوونی باری بژێوی خەڵکەوە.\nخۆپیشاندەران لەبەردەم بارەگاکانی پارتی دیموکراتی کوردستان و یەکێتی نیشتمانی کوردستان و هەروەها لایەنە سیاسییەکانی تری هەرێمەکەدا ناڕەزایی خۆیان دەردەبڕن.\nهێزە ئاسایشییەکانی پارێزگاری لە بارەگای لایەنە سیاسییەکان دەکەن لە شارۆچکەی چەمچەماڵ پاشنیوەڕۆی ئەمڕۆ دووشەممە تەقەیان لە خۆپیشاندەران کردووە.\nسەرچاوەیەک لە نەخۆشخانەی ناوچەکە بە ئاژانسی فرانس پرێسی ڕاگەیاندووە، ئادەم یەحیا تەمەن 26 ساڵ کوژراوە و 2 هاوڵاتی تریش بریندارن. خۆپیشاندەران وەک کاردانەوە بەرامبەر بەو تەقەکردنانە ئۆفیسەکانی پۆلیس و دامەزراوەکانی تری حکومەت و ماڵی بەرپرسێکی حکومەتیشیان سوتاندووە.\nسەرچاوەکانی هەواڵ لە هەرێمی کوردستانی عێراقەوە باس لەوەش دەکەن، هاوڵاتییەک لە شارۆچکەی کفری هاوکاتی خۆپیشاندانی خەڵکی شارۆچکەکە، تەقەی لێکراوە و کوژراوە.\nسەرچاوەیەکی ئاسایش بە ئاژانسی فرانس پرێسی ڕاگەیاندووە، دەیان خۆپیشاندەر لە پارێزگای سلێمانی دەستگیر کراون.\nلە کاتێکدا لەناو شارۆچکەکاندا ئاستی شەپۆلی ناڕەزایی بەرزترە بەڵام لەناو شاری سلێمانیدا گردبوونەوەی گەورە نابینرێت بەهۆی ئەو ڕێوشوێنە ئاسایشیانەی گیراونەتەبەر.\nڕێکخراوەکانی داکۆکی لە مافەکان دەکەن، نیگەرانی خۆیان دەربڕیوە لەسەر ئەو هێرشانەی دەکرێتە سەر دامەزراوە میدیاییەکان لە هەرێمی کوردستاندا و بەتایبەتیش بۆسەر کەناڵی ئێن ئاڕ تی.\nبەرەبەیانی ئەمڕۆ دووشەممە، هێزە ئاسایشییەکان پەلاماری کەناڵی ئێن ئاڕ تییان داوە و پەخش کردنی بەرنامەکانیان ڕاگرتووە، وەک ڕێبوار عەبدولڕەحمان بەڕێوبەری بەرنامەکانی ئێن ئاڕ تی بە ئاژانسی فرانس پرێسی ڕاگەیاندووە.\nڕێبوار عەبدولڕەحمان دەڵێت "هێزە ئاسایشییەکان دەستیان گرتووە بەسەر هەندێک ئامێر و کەرەستەکانی ئێن ئاڕ تیدا و ژمارەیەکی تری ئەو ئامێرانەشیان تێکشکاندووە و دەشڵێت "ڕاگرتنی پەخشکردنی بەرنامەکانی ئێن ئاڕ تی، پێشێلکارییەکی بێ چەندوچوونی ئازادی ڕاگەیاندنە لە هەرێمی کوردستاندا."\nبەگشتی دەزگاکانی میدیا لە هەرێمی کوردستانی عێراق بەستراونەتەوە بە کەسایەتی و لایەنە سیاسییەکانەوە. بزوتنەوەی نەوەی نوێ کە لایەنێکی ئۆپزسیۆنە لە هەرێمی کوردستان، خاوەندارێتی ئێن ئاڕ تی دەکات.\nئازادی ڕاگەیاندن پارێزراوە بەپێی ئەو یاسایەی لە ساڵی 2009دا لە هەرێم پەسەند کراوە و ئەوکاتە ڕێکخراوی فریدەم هاوس لە ئەمریکا وەها ناودێری دەکرد کە "ئازادییەکی بێ پێشینە بۆ ڕۆژنامەوانان دابین دەکات."\nکۆمیتەی پاراستنی ڕۆژنامەوانان، نیگەرانی قوڵی خۆی دەربڕیوە لەسەر داخستنی ئێن ئاڕ تی.\nئیگناسیۆ میگوێل دێلگادۆ، نوێنەری سی پی جەی بۆ ڕۆژهەڵاتی ناوەڕاست و باکوری ئافریکا دەڵێت "ئەوەی دەسەڵاتدارانی هەرێمی کوردستان دەیکەن، بۆتە شێوازی دەسەڵات جا لە سلێمانی بێت یان لە هەولێر و دهۆک." دەشڵێت "داخستنی ئێن ئاڕ تی بەهۆی ڕوماڵکردنی شەپۆلی ناڕەزاییەکانەوەیە کە لەسەر نەدانی موچە و کەمی خزمەتگوزارییەکانە."


ترامپ بۆ بازنه‌ی به‌رجام ده‌گه‌ڕێنینه‌وه\nبەرپرسێکی باڵای یه‌کێتی ئه‌ورووپا له ڕایگه‌یاند به زیاد کردنی چه‌ند خاڵێک به ڕێککه‌وتنی ڤیه‌ن به‌و مه‌رجه‌ی گه‌ماڕۆکان لاببرێت، ئه‌مریکا بۆ به‌رجام ده‌گه‌ڕێنینه‌وه.\nئۆباما جۆری چەکی هێرش بۆ سەر ئێرانی دیاری کردبوو\nئەندامێکی پێشووی دەوڵەتی ئۆباما ڕایگەیاند کە ترامپ بەرجامی تێکدا چون پێی خۆش نەبوو بە ناوی ئۆباماوە بێت و بیکات بە دەستکەوت بۆ خۆی.\nهۆشداری ساندرز سه‌باره‌ت به شه‌ڕی نێوان ئێران و ئه‌مریکا\nسیناتۆرێکی باڵای ئه‌مریکا سه‌باره‌ت به کشانه‌وه‌ی ترامپ له به‌رجام و سه‌رهه‌ڵدانی شه‌ڕ له نێوان ئێران و ئه‌مریکا هۆشداری دا.\nئێران لە دوای به‌رجامه‌وه، سه‌رقاڵی داگیر کردنی ڕۆژهه‌ڵاتی ناڤین بووه!\nسه‌رۆک کۆماری ئه‌مریکا جارێکی دیکه ڕه‌خنه‌ی تووندی له به‌رجام گرت و پاگه‌نده‌ی کرد که ئێران لە دوای به‌رجامه‌وه، سه‌رقاڵی داگیر کردنی ڕۆژهه‌ڵاتی ناڤین بووه .\nبەرپرسێکی ئێران له پاریس؛\nهه‌واڵی دیداری خه‌رزای و کری درۆیە\nڕاوێژکاری مێدیایی باڵوێزخانه‌ی ئێران له پاریس جه‌ختی کرد: برێک له مێدیاکان سه‌باره‌ت به دیداری دوکتور که‌ماڵی خه‌رازی و جان کری له پاریس هه‌واڵیان داوه که درۆیه‌کی ته‌واوه و ئه‌مه‌ش پاگه‌نده‌یه له دژی ئێران.\nڕۆحانی لە پرێس کۆنفڕانسی هاوبەش لە گەڵ سەریسینا:\n٥ وڵات گەڕەنتی بە ئێران بدەن، بەرجام هەڵناوەشێتەوە\nسەرۆک کۆماری ئێران، وتی: ٥ وڵات کە لە بەرجامدان، ئەگەر گەڕەنستی بە لایەنی ئێرانی بدەن، ئەو ڕێککەوتنە بە پێچەوانەی خەونی ئەمریکا و ڕژیمی زایۆنی هەڵناوەشێتەوە.\nجان کری له‌گه‌ڵ لێژنه‌یه‌کی ئێرانی دیداری کرد\nڕاوێژکاری پێشووی سه‌رۆک کۆماری ئه‌مریکا وتی: جان کری له میانه‌ی دیدار له‌گه‌ڵ لێژنه‌یه‌کی ۳ که‌سی ئێرانی له فه‌ڕه‌نسا له سه‌رۆک کۆماری ئه‌مریکا ڕه‌خنه‌ی تووندی گرتووه.\nبەرجام لە مەترسیدایە\nراوێژکاری باڵای ئەڵمانیا بە ئاوردانەوە لە دەرچوونی واشنتۆن لە ڕێککەوتنی ناڤۆکیی لە گەڵ ئێران بیری هێنایەوە کە ئەورووپا دەسەڵاتێکی ئەوتۆی لە بەرەنگاربوونەوەی ئەمریکادا نییە.\nبۆ مانه‌وه له به‌رجام ده‌بێت هەنگاوە پێویسته‌کان هەڵبگیردرێت\nبەرپرسی سیاسه‌تی ده‌ره‌وه‌ی یه‌کێتی ئه‌ورووپا ڕایگه‌یاند که ئه‌م ڕێکخراوه‌یه له دوای ده‌ست گرتن به به‌رجامه چون ئه‌م ڕێککه‌وتنه کاریگه‌ری ئه‌رێنی هه‌بووه.\nئەورووپا لە پەنای چین و ڕووسیا بەرجام دەپارێزن\nنوێنەری ئێرانیی پەرلەمانی ئەڵمانیا بە ڕەخنەگرتن لە دەرچوونی ئەمریکا لە ڕێککەوتنی ناڤۆکیی لە گەڵ ئێران جەختی کرد کە ئەورووپا لە پەنای چین و ڕووسیا بۆ پاراستنی بەرجام هەوڵ دەدات.\nدەرچوونی ئەمریکا لە بەرجام، کاریگەرییەکی لە سەر هەناردەی نەوت نابێت\nوەزیری نەوت وتی: دەرچوونی ئەمریکا لە بەرجام کاریگەرییەکی ئەوتۆی لە سەر هەناردەی نەوت و گازی وڵات نابێت و داهاتە دراوییەکان گۆڕانیان بە سەر نایەت.\nڕۆحانی لە پەیوەندیی تەلەفونی لە گەڵ ئەردۆغان:\nگەمارۆگەلی نوێی ئەمریکا لە دژی ئێران بە پێچەوانەی بڕیارنامەی ۲۲۳۱ـه\nسەرۆک کۆمار لە پەیوەندی تەلەفونی لە گەڵ هاوتای تورکیایی خۆی وتی: هەرجۆرە گەمارۆیەکی نوێ لە دژی گەلی ئێران لە لایەن ئەمریکاوە بە پێچەوانەی یاساگەلی نێودەوڵەتی و بڕیارنامەی ۲۲۳۱ی ئەنجومەنی ئاسایشی نەتەوە یەکگرتووەکانە.\nلە دوای کشانەوەی ئەمریکا لە بەرجام؛\nوەزیرانی ئێران و ئەورووپا حەفتەی داهاتوو لە بروکسل دیدار دەکەن\nئاژانسی کیۆدۆ لە زاری بەرپرسێکی ئێرانی ڕایگەیاند کە وزیرانی دەرەوەی ئێران و یەکێتی ئەورووپا حەفتەی داهاتوو لە بروکسل سەبارەت بە بەرجام دیدار دەکەن.\nسەرۆک کۆمارەکانی تورکیا و ڕووسیا:\nئەمریکا هەڵەی کرد لە بەرجام چووە دەرەوە\nسەرۆک کۆمارەکانی ڕووسیا و تورکیا لە وتووێژێکی تەلەفۆنیدا ڕایانگەیاند کە لە سەر ئەو باوەڕەن کە ئەمریکا بە چوونە دەرەوە لە ڕێککەوتنی ناڤۆکی ئێران هەڵەی کرد.\nئه‌مریکا به زوویی له هه‌ڵه‌ی کشانه‌وه له به‌رجام تێده‌گات\nوته‌بێژی ده‌وڵه‌تی تورکیا ئاماژه‌ی به کشانه‌وه‌ی یه‌کلایه‌نه‌ی ترامپ له به‌رجام کرد و وتی: ئه‌مریکا کارێکی هه‌ڵه‌ی کرد، له دوای ئامانجی باشه، به‌ڵام به زوویی له ئه‌نجامی هه‌ڵه‌که‌ی تێده‌گات.\nئامادەی داسەپاندنی گەمارۆی نوێ لە دژی ئێرانین\nئەمریکا لە درێژەی پەیمان شکێنیی هەمبەر بە بەرجام، لە ئامادەیی داسەپاندنی گەمارۆگەلی نوێ تەنانەت لە ماوەی حەوتەیەکی داهاتوو هەواڵی دا.\nمەولوود چاوش ئوغڵوو:\nتورکیا ئامادەی هاوکاری بۆ دۆزینەوەی بەستێنێکی هاوبەش سەبارەت بە بەرجامە\nوەزیری دەرەوەی تورکیا بە ئاماژە بە بڕیاری ئەم دواییانەی ئەمریکا بۆ چوونە دەرەوە لە ڕێککەوتنی ناڤۆکی ئێران ئاشکرای کرد کە تورکیا ئامادەیە بەش بە حاڵێ خۆی بۆ دۆزینەوەی بەستێنێکی هاوبەش سەبارەت بە بەرجام هاوکاری بکات.\nلەندەن له به رجام ناکشێته وه\nوەزیری دەرەوەی بەریتانیا لە دوای دەرچوونی یەک لایەنەی ترامپ لە بەرجام، ڕایگەیاند: لەندەن نایەوێ لە بەرجام بچێتە دەرێ؛ تا کاتێک ئێران بەو ڕێککەوتنە پابەند بێت، ئێمەش دەمێنینەوە.\nبۆ پاراستنی بەرجام چمان لە دەست بێت دەیکەین\nڕاوێژکاری باڵای ئەڵمانیا بە دەربڕینی ئەسەفی خۆی بۆ دەرچوونی یەک لایەنەی رەامپ لە ڕێککوتنی ناڤۆکی، ڕایگەیاند: بۆ پاراستنی بەرجام چمان لە دەست بێت دەیکەین.\nمسکۆ پێبەندی بەرجام دەبێت\nوەزیری دەرەوەی ڕووسیا دوابەدوای چوونە دەرەوەی تاک لایەنەی ترامپ لە بەرجام وتی: مسکۆ پێبەندی بەرجام دەمێنێت.\nوێنە؛ مەجید حەق دووست\nگردبوونەوەی خوێندکارانی تاران و سووتاندنی ئاڵای ئەمریکا\nخوێندکارانی تارانی لە ئیدانەکردنی بڕیارەکەی ترامپ بۆ چوونەدەرەوە لە ڕێککەوتنی ناڤۆکی لەگەڵ ئێران، گردبوونەوە و ئاڵای ئەمریکا و بەرگێک لە بەرجامیان سووتاند.\nئاژانسی نێودەوڵەتی وزەی ناڤۆکی:\nئێران پێبەند بووە بە رێککەوتنی ناڤۆکی لەگەڵ ۵+۱\nسەرەڕای پێشێل کردنی ڕێککەوتنی نێودەوڵەتی بەرجام لە لایەن ترامپەوە، ئاژانسی نێودەوڵەتی وزەی ناڤۆکی دیسانەوە پێبەند بوونی ئێران بە بەرجامی پشت ڕاست کردەوە.\nسەرۆکی کۆمکاری عەرەبی:\nڕێککەوتنی ناڤۆکی ئێران پێویستی بە هەموار کردنەوە هەیە\nسەرۆکی کۆمکاری عەرەبی لە میانەی قسەکانی خۆی کە دەستێوەردان لە کار و باری ئێران بوو، پاگەندەی کرد: بەرجام پێویستی بە هەموار کردنەوە هەیە.\nئەمریکا دۆڕاوی دەرچوون لە بەرجامە\nسەرۆک کۆماری تورکیا لە کاردانەوە بە داپەڕی دەرچوون لە بەرجامی ترامپ، ڕایگەیاند کە ئەمریکا دۆڕاوی ئەو بڕیارە دەبێت.\nباڵوێزێکی پێشووی ئەمریکا:\nترامپ ئەمریکا پەراوێز دەخات\nباڵوێزی پێشووی ئەمریکا لە پاکستان و ئەفغانستان لە پەیامێکدا سەبارەت بە کشانەوەی ترامپ لە بەرجام وتی: ترامپ تەنیا ئەمریکا دەخاتەوە پەراوێزەوە.\nوەزیرانی دەرەوەی E٣ لە گەڵ لیژنەی ئێرانی دیدار دەکەن\nوەزیرانی دەروەی ٣ وڵاتی واژۆکەری بەرجام دووشەممەی هەفتەی داهاتوو لە گەڵ لیژنەی نوێنەرایەتی ئێران دیداریان دەبێت.\nوەڵامی پەشیمان‌کەرەوە بە ئەمریکا دەدەینەوە\nسەرۆکی مەجلیسی شۆڕای ئیسلامی وتی: ئێران هیچ بەڵێنێکی نییە بۆ چوونەوە سەر پێگەی ڕابردووی لە پرسی ناڤۆکیدا. بە هاوڕیزیی نیشتمانی وەڵامی پەشیمان‌کەرەوە بە ئەمریکا و زایۆنیزم دەدەین.\nیەکێتی ئۆتۆمبیل‌سازانی ئەڵمانیا:\nدرێژە بە هاوکاریمان لە گەڵ ئێران دەدەین\nبەڕێوەبەری گشتیی یەکێتی ئۆتۆمبیل‌سازانی ئەڵمانیا پاش لێدوانەکانی شەوی ڕابردووی سەرۆک کۆماری ئەمریکا سەبارەت بە دەرچوونی لە ڕێککەوتنی ناڤۆکیی ئێران ڕایگەیاند کە بەرلین درێژە بە هاوکاریی ئابووریی لە گەڵ ئێران دەدات.\nئەڵمانیا: بەرجام هەڵنەوەشاوەتەوە\nوەزیری دەرەوەی ئەڵمانیا لە لێدوانێکی تەلەڤیزیۆنیدا وێرای پێداگری لە پابەندبوونی ئەورووپا بە بەرجام، ڕایگەیاند: کۆمەڵگای نێودەوڵەتی دڵنیا دەکەینەوە کە ڕێککەوتنی ناڤۆکی لە گەڵ ئێران پاوەجێیە.\nدوابەدوای پێشێل کردنەکانی ترامپ ڕاگەیێندرا؛\nگرێبەستەکانی فرۆشی بووئینگ و ئەیرباس هەڵدەوەشێتەوە\nوەزیری دارایی ئەمریکا ڕایگەیاند کە دوابەدوای بڕیاری دۆناڵد ترامپ بۆ چوونە دەرەوەی ئەمریکا لە ڕێککەوتنی ناڤۆکی لە گەڵ ئێران، مۆڵەتی فرۆشتنی فڕۆکەکانی ئەیرباس و بووئینگ بە ئێران هەڵدەوەشێتەوە.


هاوپەیمانێتی پارتی و هێزە عەرەبییەكان بەكوێ دەگات؟\n09/01/2021 644 جار خوێندراوه‌ته‌وه\nهەڵبژاردنی پێشوەختەی عێراق نزیکبووەتەوە و، پارتی دیموکراتی کوردستانیش بۆ شێوازی بەشداریکردنی لەو هەڵبژاردنەدا، دوو ئاراستەی جیاوازی تێدا دروستبووە.\nئاراستەیەکیان پێی باشە حزبەکەیان لە چوارچێوەی هاوپەیمانییەتیەکی گەورەدا بەشداری بکات، کە لە سەرجەم لایەن و نەتەوەکان پێکبهێنرێت و ئاراستەکەی دیکەش دژی گەڕانەوەی حزبەکەیانن بۆ بەغداد و پێیانوایە هێزە عێراقییەکان بەردەوام دەبن لە دژایەتیکردنی حزبەکەیان.\nهۆشیار زێباری ئەندامی مەکتەبی سیاسی پارتی دیموکراتی کوردستان، لەچاوپێكەوتنێكدا لەگەڵ كەناڵی شەرقیە ئاشکرای کردووە، بیرۆكەیەك هەیە كە هێشتا بەباشی گەڵاڵە نەبووە، ئەویش ئەوەیە ئێمە بۆ تەنیا بیر لە چوارچێوە بەرتەسكەكەی كورد بكەینەوە ؟ بۆچی هاوپەیمانێتی دەرەوەی نەتەوە‌و مەزهەب نەكەین، واتا لیستی تێكەڵ، لەراِستیدا ئەمە باسكراوە.\nباسی لەوەش کردووە، لەو بارەیەوە هێشتا بڕیار نەدراوە، بەڵام بەدووری نازانێت، لەگەڵ ئەو لایەنانەی سوننە یاخود شیعە هاوپەیمانێتی بکەن كە نزیكن لێیان و دەتوانن لەگەڵیان ڕێکبکەون.\nئەو سەركردەیەی پارتی جەختی لەوەش کردووەتەوە، هەرچەندە تاوەكو ئێستا گفتوگۆکان نەگەیشتونەتە کۆتایی لەسەر هاوپەیمانێتییەكە، بەڵام لێکۆڵینەوە لەسەری بەردەوامە، ئەوەشی پێشنیار کراوە ئەوەیە کە ئەو هاوپەیمانێتیە بە بەشداری ئەو کوتلە کوردیانە بێت کە سەنگیان هەیە نەک کەسەکان، هەروەک لە هەڵبژاردنەکانی پێشوو ڕویاندا.\nپێچەوانەی قسەكانی هۆشیار زێباری، ئازاد جوندیانی ڕاوێژکاری مەسعود بارزانی سەرۆکی حزبەکە، پێشتر لە چاوپێکەوتنێکیدا لەگەڵ گۆڤاری گوڵان ڕایگەیاندووە، هەرچەندە عەرەبی عێراق هەرگیز نەیانوتوە ئێمە نەتەوەی كوردمان قبوڵ نییە، بەڵام ئەوان كوردێكی كۆیلە، نەتەوەیەكی كۆیلەو بچوكیان دەوێت، بگرە لە ئاستی (تاك)یشدا ئەوان تاكی بچوكی كوردیان دەوێت، بۆیە ئەو كەسەی كۆیلەبونی قبوڵە با بچێت بۆ بەغداد.\nوتووشیەتی ئەوەی کۆیلەبوونی کوردی قبوڵبێت و بانگەشەشی بۆ بکات ناکرێت لە کوردستان بێت و بۆشی ناچێتەسەر.\nهاوكات مەسعود حەیدەر ڕاوێژکاری بارزانی و بەشێكی دیكە لەسەركردە و پەرلەمانتارەكانی پارتی دژی گەڕانەوەی حزبەکەیانن بۆ بەغداد و پێیانوایە، لایەنە شیعەكان دەیانەوێت تۆڵە لەهەرێم بكەنەوە و ئەوانیش فشار لەكازمی دەكەن كە بەشە بودجەی هەرێم نەنێرێت.\nدروستبوونی ئەم دوو ئاراستە جیاوازە لە ناو پارتی دیموکراتی کوردستاندا لە کاتێکدایە، بڕیارە لە رۆژی 6 ی حوزەیران هەڵبژاردنی پێشوەختەی پەرلەمانی عێراق ئەنجامبدرێت و هێز و لایەنە سیاسییەکانیش هەر یەکە و بە جۆرێک خۆی بۆ هەڵبژاردنەکە ئامادە دەکات.


ئاڵای داعش هەڵكرالە روبەڕوبونەوەیەكدا حەوت كەس كوژران و برینداربون\nئاڵای داعش هەڵكرا\nلە روبەڕوبونەوەیەكدا حەوت كەس كوژران و برینداربون\nدیالە/ حوزەیرانی 2020/ هێزێكی سوپای مغاویر لە شەقامێكی سەرەكی دەرەوەی قەزای خانەقین فۆتۆ: ئەمیر خانەقینی\nئەمیر خانەقینی – خانەقین\nلە گوندێكی باكوری خۆرهەڵاتی خانەقین ژمارەیەك چەكداری نەناسراو و هێزە ئەمنییەكانی عیراق روبەڕوبونەوە و بەهۆیەوە كوژراو و بریندار لێكەوتەوە. ئەوەش دوای ئەوە هات كە ئاڵای داعش لەسەر كارگەیەكی چەو و لم هەڵكرا.\nعەمید روکن سەرغام عەبد خزر، فەرماندەی لیوای مەغاویر، بە (کەرکوک ناو)ی وت "چەكدارانی داعش ئاڵای خۆیان لەسەر یەكێك لە كارگەكانی چەو و لم لە نزیك گوندی شیرك عەلی داود هەڵكرد، بۆیە هێزێكمان بەرەو ناوچەكە رۆیشتن و لەڕێگا كەوتنە بۆسەیانەوە و شەڕ دروستبوو".\nبەهۆی شەڕەكەوە، سەربازێکی سوپای عیراق كوژرا و چواری تری برینداربون. هەورەها "دوو چەكداری داعش" كوژران، ئەوەش بەپێی وتەی عەمید روكن سەرغام عەبد خزر.\nگوندی شیرک عەلی داود، دەکەوێتە باکوری خۆرھەڵاتی خانەقین و خەڵكەكەی بە كشتوكاڵ و ئاژەڵدارییەوە سەرقاڵن.\nئەنجومەنی گوندەكە لەڕێی تەلەفونەوە بە (كەركوك ناو)ی وت "ئەو كارگەیەی ئاڵاكەی داعشی لەسەر هەڵكرابوو، 700 مەتر لە گوندەكەوە دورە".\nئەو كارگەیەی ئاڵاكەی داعشی لەسەر هەڵكرابوو، 700 مەتر لە گوندەكەوە دورە\nئەو روبەڕوبونەوەیە، لەكاتێكدایە هێزە عیراقییەكان لە دواین ئۆپەراسیۆنیاندا لە ناوچەكانی جێناكۆك و بەتایبەت لە سنوری قەزای خانەقین، جەختیان لە لاوازكردنی داعش كردەوە بەهۆی ئەو ئۆپەراسیۆنەیانەوە.\nدیاله، ته‌مموزی 2020، هێزێكی عیراقی به‌شدار له ئۆپه‌راسیۆنی "پاڵه‌وانانی عیراق" له خانه‌قین فۆتۆ: وه‌زاره‌تی به‌رگری\nئەو ئۆپەراسیۆنە كە لەژێر چاودێری مستەفا كازمی، سەرۆك وەزیرانی عیراق، 14ی تەمموز كۆتایی هات، تیایدا سێ چەكدار كە هێزە ئەمنییەكان بە "داعش" ناویان دەبەن كوژران و دەیان مۆڵگە و حەشارگەی گروپە چەكدارەكان لەناوبران.\nبه‌وته‌ی هێزە بەشداربوەكانی ئۆپەراسیۆنی "پاڵەوانانی عیراق"، كە بە (كەركوك ناو)یان وت "ئۆپەراسیۆنەكەیان کاریگەری "گرنگی" دەبێت لەسەر لاوازبونی داعش و کەمکردنەوەی کردەوە توندوتیژییەكان ده‌بێت".\nجگە لەو هێرشەی دوێنێ سێشەممە، رۆژێك دوای ئۆپەراسیۆنەكە و لە 15ی ته‌مموز\nجوتیارێك كوژرا و چوار هاوڵاتی تر برینداربون، ئه‌وه‌ش له هێرشێكی چه‌كدارانی نه‌ناسراو بۆ گوندێكی جه‌له‌ولا.\nبەپێی زانیارییەكانی (كەركوك ناو)، چەكدارانی نەناسراو لە گوندەکانی ناوچەی گڵەی باکوری خۆرھەڵاتی خانەقینیش بەهۆی بونی حەشارگە و شوێنی مانەوەیان توانای چالاكییان هەیە.\nرۆژێك دوای ئۆپه‌راسیۆنی سه‌ربازی\nجوتیارێكی جه‌له‌ولا له هێرشێكی چه‌كداریدا كوژرا\nنامەیەکی فەیسبوک منی لە کاری راگەیاندن تۆراند!\nگەرما كتێبخانەی كاكەییەكان دادەخات\nبەڕێوەبەری كارەبا سڕ دەكرێت\nهاوڵاتیانی پردێ داوای زیادكردنی كارەبای نیشتمانی دەكەن


سوده‌كانی سركه‌ی سێو بۆ جوانكاری | mamalle.com\nده‌ستپێكجۆراوجۆر‌سوده‌كانی سركه‌ی سێو بۆ جوانكاری\nسرکه‌ی سێو وه‌ک یه‌کێک له چاره‌سه‌ره سروشتیه‌کان ناسراوه که له دێر زه‌مانه‌وه بۆ چاره‌سه‌ری زۆر نه‌خۆشی به‌کارهێنراوه، دکتۆر کامه‌ران رسوڵ پسپۆڕی زانستی خۆراک و نه‌شته‌رگه‌ری گشتی له‌م بابه‌ته‌وه سوود و زیانه‌كانی سركه‌ی سێو باس ده‌كات و حاڵه‌تی ئه‌و كه‌سانه‌ش ڕون ده‌كاته‌وه كه نابێت ئه‌م جۆره‌ی سركه بخۆن.\nهه‌ندێک له سووده گرنگه‌کانی سرکه‌ی سێو:\n1-یارمه‌تی دابه‌زاندنی کێش و نه‌هێشتنی چه‌وری ورگ ده‌دات : پێویسته ۲ که‌وچکی چێشت له‌گه‌ڵ کوپێک ئاو تێکه‌ڵ بکه‌یت و ( ۲۰ ــ ۳۰ خوله‌ک ) پێش ژه‌می نان خواردن بخۆرێته‌وه. به‌ڵام به ته‌نیا ناتوانێت کێش دابه‌زێنێت به‌ڵکو بڕی خۆراک که‌م بکرێته‌وه و وه‌رزش زیاتر ئه‌نجام بدرێت .\n2- یارمه‌تی دابه‌زینی ئاستی شه‌کر له خوێن ئه‌دات و ڕێژه‌ی تووش بوون به نه‌خۆشی شه‌کره جۆری دووه‌م که‌م ده‌کاته‌وه به‌ڵام باشتره له نه‌خۆشی شه‌کره جۆری یه‌که‌م به‌کارنه‌هێنرێت .\n3- یارمه‌تی دابه‌زینی ئاستی کۆلیستڕۆڵ و به‌رزی فشاری خوێن ده‌دات .\n4-یارمه‌تی خۆپاراستن له نه‌خۆشیه‌کانی دڵ ده‌دات .\n5- یارمه‌تی خۆپاراستن له هه‌وکردنی جومگه‌کان و سه‌وه‌فان ده‌دات .\n6- ڕۆڵی هه‌یه له که‌م کردنه‌وه‌ی و ڕێگری کردن له کێشه‌ی که‌مخه‌وی و شه‌ونخونی و تێکچوونی خه‌و له ئه‌و که‌سانه‌ی ئه‌م کێشانه‌یان هه‌یه.\n7- کاریگه‌ری هه‌یه له نه‌هێشتنی هه‌وکردنی گورچیله و میزه‌ڵدان و پاک کردنه‌وه‌ی کۆئه‌ندامی میز و میزه‌ڕۆ .\n8- ڕۆڵی گرنگی هه‌یه له نه‌هێشتنی به‌کتریا و ڤایرۆسه‌کان له ناو له‌شی مرۆڤ دا .\n9- یارمه‌تی چاره‌سه‌رکردنی هه‌وکردنی قورک ئه‌دات به مه‌رجێک یه‌ک که‌وچکی چێشت له‌گه‌ڵ یه‌ک که‌وچکی چێشت شیله‌ی هه‌نگوین و کوپێک ئاو تێکه‌ڵ بکه‌یت وبۆماوه‌ی ( ۱ـ۲ خوله‌ک ) غه‌رغه‌ره‌ی پێ بکرێت ڕۆژانه ( ۲ــ۳ جار ) .\n10 یارمه‌تی چاره‌سه‌رکردنی تێک چوونی گه‌ده و دڵه کزێ و سک چوون ئه‌دات به‌مه‌رجێک یه‌ک که‌وچکی چێشت له‌گه‌ڵ کوپێک ئاو تێکه‌ڵ بکه‌یت و ( ۲۰ ــ ۳۰ خوله‌ک ) پێش ژه‌می نان خواردن بخۆرێته‌وه.\n11- به‌کاردێت بۆ چاره‌کردنی شوێنی پێوه‌دانی مێشوله و مه‌گه‌ز و دووپشک : به خستنی یه‌ک قه‌تره له سرکه‌ی سێو له سه‌ر شوێنه‌که و داپۆشینی به له‌زگه‌یه‌ک .\n12-یاره‌مه‌تی نه‌هێشنی بۆنی ناخۆشی ناوده‌م ده‌دات .\n13-کاریگه‌ری هه‌یه له نه‌هێشتنی بۆنی ناخۆشی یان خورو یا هه‌وکردنی پێیه‌کان :ئه‌ویش به دانانی پێیه‌کانت له‌ناو ده‌فرێکی ئاو له‌گه‌ڵ دوو که‌وچکی چێشت له سرکه‌ی سێو .\n14-یارمه‌ی چاره‌سه‌رکردنی ده‌والی قاچ ده‌دات له ڕێگه‌ی مه‌ساج کردنی شوێنی ده‌والی یه‌که به گیراوه‌ی یه‌ک که‌وچکی چێشت له‌ناو په‌رداخێک ئاو بۆماوه‌ی ( ۳ــ٥ خوله‌ک ) ڕۆژانه ( ۲ــ۳ جار ) .\nزۆر گرنگه بزانین سرکه‌ی سێو ده‌رمان نیه و شوێنی ده‌رمان ناگرێته‌وه و نابێت زۆری لێ بخورێته‌وه و پێویسته کاتی به‌کارهێنانی ته‌خفیف بکرێت له ڕێگه‌ی تێکه‌ڵ کردنی ( ۱ ـ ۲ ) که‌وچکی چێشت له‌ناو په‌رداخێک ئاو یان بکرێته ناو زه‌ڵاته یان له کاتی چێشت لێنان به‌کار بێت .\n15-ڕۆڵی هه‌یه له به‌هێز کردنی مووه‌کانی قژ و که‌مکردنه‌وه‌ی قژی چه‌ور .\n16- ڕۆڵی هه‌یه له پاراستنی ته‌ندروستی پێست و که‌مکردنه‌وه‌ی زیپکه و په‌ڵه و پاک کردنه‌وه‌ی پێست، به‌ڵام نابێت ڕاسته‌وخۆ بخرێته سه‌ر پێست .\nزیانه‌کانی زۆر خواردنی سرکه‌ی سێو :\n1- کلۆربوونی ددان .\n2- که‌م بونه‌وه‌ی چری ئێسک و نه‌رم بوونه‌وه‌ی ئیسقان .\n3-هه‌وکردنی کۆڵۆن و ژان و پێچی ناو سک و زیاتر بوونی نیشانه‌کانی ته‌هیجی کۆڵۆن .\n4-سوتانه‌وه‌ی سورێنجک و گه‌ڕانه‌وه‌ی خواردن له گه‌دده‌وه بۆ سورێنجک .\n6- هه‌ستیاری و سوربوونه‌وه‌ی پێست .\n7-سوتانه‌وه‌ی ناو گه‌روو به تایبه‌ت له مناڵان دا به هه‌ڵه بخورێته‌وه .\n8-گۆڕانی ڕه‌نگی پێست و ئه‌گه‌ری تووش بوون به هه‌ندێ نه‌خۆشی پێست ، بێگومان زانراوه که سرکه‌ی سێوی سوودی نیه بۆ چاره‌سه‌رکردنی زیپکه و عازه‌به،به پێچه‌وانه‌وه له ئه‌و حاڵه‌تانه دا چرچ و لۆچی ده‌م چاو زیاتر ده‌کات و کون له پێس دا دروست ده‌کات ، هه‌روه‌ها باشر وایه بۆ نه‌هێشتنی کڕێشی قژ به‌کار نه‌هێنرێت.\n← زیادكردنی مامه‌ڵه بۆ سیسته‌می IOS (ئایفۆن+ئایپاد)\nزیانه‌كانی كه‌مخه‌وی →


📅 12-11-1948 رێکەوت و رووداو (کڕۆنۆلۆژیا)\n👁 ئەم بابەتە 9,664 جار بینراوە\n- کۆچی دوایی هۆزانەوان دڵدار لە شاری هەولێر و هەر [ زۆرتر... 👁] ✖ ✖ ✖ 0 2 ✔ 80% ✍ هـ.ب. 30-8-2010 11:20:05\n📕 دوو سکۆری موزیک لەگەڵ بەشەکان بۆ سروودی نیشتمانیی کوردستان؛ ئەی رەقیب پەڕتووکخانە\n📅 کاتی تۆمارکردن Jan 22 2021 9:33AM\nرێکخستن و ئۆرکێسترا: دڵشاد سەعید 2021 [ زۆرتر... 👁] 📕 ✖ 1 6 ✔ 99% ✍ هـ.ب. 22-1-2021 9:33:03\n👫 دڵدار کەسایەتییەکان\n📅 کاتی تۆمارکردن Nov 19 2008 1:07PM\n👁 ئەم بابەتە 104,566 جار بینراوە\nناوی یونسی کوڕی مەلا رەئوفی کوڕی مەحمودی کوڕی مەلا [ زۆرتر... 👁] ✖ ✖ 5 5 ✔ 98% ✍ هـ.ب. 19-11-2008 13:07:02\n👁 ئەم بابەتە 27,897 جار بینراوە\nیە کیکە لە شارە دێرینە کانی باشوری کوردستان، ئە م [ زۆرتر... 👁] ✖ ✖ 3 156 ✔ 99% ✍ هـ.ب. 2-12-2009 21:58:42


پەیوەندییەكانی هەرێم و فەرەنسا گفتوگۆی لەبارەوە كرا\n2019-09-21 22:24 120 جار بینراوە کۆمێنت\nبافڵ تاڵەبانی جەخت لەهەماهەنگی نێوان هەرێمی كوردستان و هاپەیمانان دەكاتەوە بۆ بەدیهێنانی ئارامی لەناوچەكەدا.\nبافڵ تاڵەبانی لەدەباشان پێشوازیكرد لە ( ئۆلیڤییێ دیكوتینێ ) كونسوڵی فەرەنسا لەھەرێمی كوردستان و وێڕای پیرۆزباییكردنی بەبۆنەی دەستبەكاربوونی وەك كونسوڵ، ئاماژەی بەپەیوەندی لەمێژینەی هەردوو گەلی كوردو فەرەنسا كرد.\nلەدیدرێكدا باس لەپەیوەندی مێژوویی نێوان یەكێتی و فەرەنسا كرا كە بەردی بناغەكەی لەسەر دەستی سەرۆك مام جەلال و خاتوو دانیاڵ میتران و فرانسوا میتران بنیادنراو جەخت لەپتەوكردنی ئەو پەیوەندییەكرایەوەو بەگرنگییەوە لەڕۆڵی دڵسۆزانەو برایانەی حكومەتی فەرەنسای روانی لەهاوكاری و پشتگیركردنی لەمافەكانی گەلی كوردو پاڵپشتی و هاوكاری یەكێتیی بۆ سەرخستنی كارەكانی لەهەرێم دووپاتكردەوە.\nلەبەردەوامی گفتوگۆكاندا بافڵ تاڵەبانی جەختی لەهەماھەنگی و هاریكاری نێوان ھەرێمی كوردستان و وڵاتانی هاوپەیمانی دژی داعش كردەوە بەجۆرێك كە خزمەتی زیاتر بەسەقامگیری سیاسی و ئارامی لەناوچە بكات.\nسەبارەت بەتوندوتۆڵكردن و باشتركردن و بووژاندنەوەی ژێرخانی ھونەری و كەلتوری و فەرھەنگی لەهەرێمی كوردستان هەردوولا هاوڕابوون ئەو پەیوەندییە ببوژێنرێتەوەو كاری هاوبەش و پرۆژەی كەلتوری لەسلێمانی بەئەنجام بگەیەنن.\nكه‌شوهه‌وا و پله‌كانی گه‌رمای ئه‌مڕۆ و سبه‌ینێ راگ...


سه‌رکه‌وتنی حه‌ماس ،سه‌رکه‌وتنی ئیسلامی سیاسی\nیا شکستی ده‌سه‌ڵاتێکی گه‌نده‌ڵ په‌روه‌ر\nهه‌رکه‌سێک که هێندێک تێکه‌ڵی سیاسه‌ت بێت و ره‌وه‌ندی رووداوه‌کان شوێن بگربێ ، بێگومان سه‌رکه‌وتنی حه‌ماس له هه‌ڵبژاردنی پارلێمانی فه‌له‌ستیندا بۆی چاوه‌روان کراو بووه . واتا به پێچه‌وانه‌ی ئه‌وه‌ی که رۆژئاوا و هێندێک لایه‌ن هات و هاواریان به‌رز کردووه‌ته‌وه و قسه له رووداوی چاوه‌روان نه‌کراو ده‌که‌ن ، ئه‌نجامی هه‌ڵبژارده‌نه‌که به هێندێک ئه‌ملا و ئه‌ولاوه جاوه‌روان کراو بوو. دیاره  به‌راوه‌رده‌کان ره‌نگه ته‌نیا له ڕاده‌ی رێژه‌ی ده‌نگه‌کاندا جیاواز بن . واتا چاوه‌روانی ئه‌وه نه‌ده‌کرا که کۆمه‌ڵانی خه‌ڵک هێنده پشتیان له رێکخراوه سوننه‌تییه‌که‌ی فه‌له‌ستین ( فه‌تح) کردبێ . به‌ڵام وه‌ک ئه‌نجامی هه‌ڵبژاردنه‌که ده‌ریخست ، "فه‌تح" مه‌ودای له‌گه‌ڵ جه‌ماوه‌ر هێند دووربووه‌ته‌وه که ته‌نانه‌ت ده‌نگی ناره‌زایه‌تی و ئیعتراز و رووهه‌ڵگه‌ڕانی خه‌ڵک له خۆی نه‌بیستبوو . بۆیه پێی‌وابوو که به زۆرینه‌کی که‌میش بووه هه‌ر ده‌یباته‌وه . ئه‌گینا هێنده باریه(ئه‌هروم) ی قانوونیی به‌ده‌سته‌وه بوو که کار شکێنی له ره‌وه‌ندی هه‌ڵبژاردندا بکات یا پێش به به‌شداربوونی حه‌ماس بگرێت . بێگومان ئیسرائیل و ئامریکا و شه‌ریکه‌کانی ئورووپایی‌ش پشتیوانیان لێده‌کرد . هه‌روه‌ک چه‌ند جار ئیسرائیل داوای مه‌رج دانان بۆ به‌شداریی حه‌ماس له هه‌ڵبژاردنی کردبوو. به‌لام وه‌ک دیتمان دووربوونه‌وه له جه‌ماوه‌ر و پشت به‌ستن به ده‌سه‌ڵات و هێزی چه‌کداری کرێگرته ، عاقیبه‌تی له‌وه باشتر نابێ. دیاره ئه‌مه یه‌کێک له ده‌سکه‌وته‌کانی دیموکراسییه ، ئه‌گه‌رچی ئه‌مجاره‌یان خه‌ڵک به که‌ڵک وه‌رگرتن له مافی ده‌نگدان ،ده‌نگ به ئایه‌نده‌یه‌کی تاریکتر و نادیارتر ده‌ده‌ن. به‌ڵام دیموکراسیش وه‌ک هه‌ر چه‌مکێکی کۆمه‌ڵایه‌تی زه‌ریبه و ماڵیاتی هه‌یه .\nره‌نگه هێندێک که‌سی دڵسۆز و ساده‌دڵ به سه‌رکه‌وتنی حه‌ماس وا بیر بکه‌نه‌وه که ئه‌وه سه‌رکه‌وتنێکی ستراتێژیکیی دیکه‌یه بۆ ئیسلامی سیاسی . واتا خه‌ڵکی فه‌له‌ستین(زۆرینه) پاش چه‌ند ده‌یه خه‌بات بۆ گه‌یشتن به دیاریکردنی چاره‌نووسیان و دامه‌رزانی کیانی خۆیان، روویان کردووه‌ته ئیسلامی سیاسی و کێشه نه‌ته‌وه‌ییه‌که‌یانیان له‌بیر کردووه . (ئه‌گه‌رچی حه‌ماس شان به شانی بانگه‌شه‌ی ئیسلام ، باسی فه‌له‌ستین و سه‌ربه‌خۆیی فه‌له‌ستین له روانگه‌ی خۆیه‌وه ده‌کات).\nئه‌گه‌ر به چاوێکی دادوه‌رانه چاو له مێژووی خه‌بات و تێکۆشانی ئه‌م خه‌ڵکه (فه‌له‌ستین) بکه‌ین و ئه‌و مه‌ینه‌ت و چه‌رمه‌سه‌ریه‌ی که به‌سه‌ریدا هاتووه ( چ له‌لایه‌ن ئیسرائیل و وڵاتانی ئیمپریالیستیه‌وه و چ له لایه‌ن وڵاتانی "هاو زبانی" عه‌ره‌ب وچ له لایه‌ن حکوومه‌تی فاناتیکی ئێران و چ له‌لایه‌ن هێزه سیاسییه‌کانی خۆی وه‌ک فه‌تتح و حه‌ماس و جیهاد و....) له‌به‌ر چاو بگرین ،پشت کردنی گه‌لی فه‌له‌ستین له ئامانجه نه‌ته‌وه‌ییه‌کان هه‌ست پێناکه‌ین و له ئه‌نجامی ئه‌و هه‌ڵبژاردنه سه‌ر سووڕ نابین. بزانین چۆن:\nخه‌لکی فه‌له‌ستین وه‌ک هه‌ژارترین خه‌ڵکی ناوچه(مه‌گه‌ر کورد له‌م گه‌له هه‌ژارتر بێت) ، هه‌ر له‌دوای شه‌ری دوه‌می جیهانییه‌وه‌و پاش پێک هێنانی ده‌وڵه‌تی ئیسرائیل ، بوون به قوربانیی جینایه‌ته‌کانی هیتله‌ر . واتا ئه‌و کوشتاره وه‌حشیانه‌ی که نازی‌یه‌کان له جووله‌که‌یان کرد ، ئه‌مان تاوانه‌که‌یان دایه‌وه . چوونکه به پێک هێنانی وڵاتی ئیسرائیل به پشتیوانی ئیمپریالیسته‌کان (به‌تایبه‌ت له سه‌ره‌تادا بریتانیا) و به‌بێ له‌به‌رچاو گرتنی مافی یه‌کسان بۆ خه‌لکانی نیشته‌جێی ئه‌م وڵاته،سته‌م و ده‌ربه‌ده‌ری و ئاواره‌یی فه‌له‌ستینیه‌کان ده‌ستی پێکرد. واتا پێک هێنانی ئیسرائیل و ده‌سپێکردنی یه‌که‌م شه‌ڕی عه‌ره‌ب و ئیسرائیل بووه هۆی ده‌ربه‌ده‌ری و ئاواره بوونی ملێونان فه‌له‌ستینی و له وڵاتانی عه‌ره‌بیی ده‌ورو به‌رداله ئوردوگاکاندا ژیانێکی ئاواره‌یی دوور و درێژیان به‌نه‌سیب بوو . به‌شێوه‌یه‌ک که هێشتا ئه‌م ئاوارانه نه‌یانتوانیوه بگه‌ڕێنه‌وه سه‌ر خاکی خۆیان. ئه‌م ئاوارانه له‌وڵاتانی "میواندار" دا ، له‌سه‌ریه‌ک له ناوچه هه‌ژارنشینه‌کاندا ده‌ژین.\nهه‌ر له‌وسه‌رده‌مه‌وه تا ئێستائه‌م خه‌ڵکه له خه‌بات و به‌ربه‌ره‌کانێدا بووه . بۆ ماوه‌یه‌کی زۆر رێکخراوه سیاسی - چه‌کداریه‌کان نوێنه‌رایه‌تیان کردووه و پاش ئه‌وه‌ی ئه‌وانیش هێجیان پێنه‌کراوه ، په‌نای بردووه‌ته به‌ر خورت و لاوان و له‌باتی چه‌ک و تفه‌نگ ، شه‌ڕی به‌ردی له‌شاره‌کان ده‌سپێکردووه( ئینتفازه‌ی یه‌ک و دوو) . له هه‌رکام له‌م قۆناخ و رێبازانه‌دا ژماره‌یه‌کی یه‌کجار زۆر له ڕۆڵه‌کانی قوربانی کردووه. به‌ڵام به هه‌موو ئه‌م فیداکاری و قوربانی دانه‌وه ، ( له ئێمه خراپتر)هێشتا به مافه‌کانی نه‌گه‌یشتووه.\nدیاره ئه‌م سه‌رنه‌که‌وتنه وه‌ک پێشتر به کورتی ئاماژه‌ی پێکرا چه‌ندین هۆکاری بووه.که له سه‌روویانه‌وه ده‌سه‌ڵاتی داگیرکه‌ری جووله‌که و زلهێزه‌کان وه‌ستاون .پاشان لایه‌ن و وڵاتانی ئیسلامی و دوا به‌دوای ئه‌وان هێزه سیاسییه‌کانی فه‌له‌ستینی .\nله‌به‌ر ئه‌وه‌ی شوێنێکی ئایینی هاوبه‌ش بۆ موسولمانه‌کان و جووله‌که له‌م ناوچه‌دایه ( جووله‌که پێی ده‌ڵێت ئوورشه‌لیم و موسوڵمانه‌کان پێی ده‌ڵێن "بیت المقدس" * ) هه‌ر له‌سه‌ره‌تای پێک هێنانی ده‌وڵه‌تی ئیسرائیله‌وه ، شه‌رێکی مه‌زهه‌بی ده‌ستی پێکرد . دیاره وڵاتانی عه‌ره‌بی زۆرتر بۆ فریودانی خه‌ڵکانی خۆیان و "ته‌حمێق"کردنیان په‌ره‌یان به هه‌ستی مه‌زهه‌بی ده‌دا. به‌ڵام له‌نێوان ئه‌م هه‌راوهوریا مه‌زهه‌بییه‌دا ، گه‌لی فه‌له‌ستین خه‌باتی بۆ دیاریکردنی چاره‌نووسی خۆی ده‌ستپێکرد. واتا له ماوه‌یه‌کی زه‌مانیدا چه‌ند و چه‌ندین هێزی سیاسی پێک هاتن که هه‌موویان نه‌ته‌وه‌یی یا پێشکه‌وتنخواز بوون و وه‌ک کێشه‌یه‌کی نه‌ته‌وه‌یی چاویان له پرسی گه‌له‌که‌یان ده‌کرد . پاشتر له کۆتایی 60ته‌کاندا بزووتنه‌وه‌ی حه‌ماس له ژێر کاریگه‌ریی "ئه‌خوان المسلمین"ی میسردا پێک هات . ئه‌م رێکخراوه‌ش هه‌رچه‌ند به ناسنامه‌ی ئیسلامییه‌وه هاته ئاراوه ، به‌ڵام ته‌نانه‌ت ئه‌ویش پرسی نه‌ته‌وه‌یی له سیما و به‌رنامه‌یدا( له‌گه‌ڵ تێکه‌ڵێک له ئیدئولوژیی مه‌زهه‌بی) دیار بوو . هه‌رچی بوو له‌وکاته‌دا وه‌ک هێزێکی چکۆله که هیچ حیسابێکی بۆنه‌ده‌کرا ده‌ناسرا.\nئه‌وکات (کۆتاییه‌کانی 60ته‌کان) به‌ره‌ی خه‌باتی فه‌له‌ستین له‌ئه‌وپه‌ری گه‌شه‌ی خۆیدا بوو و زۆربه‌ی هێزه سیاسییه‌کان و له سه‌روویانه‌وه "فه‌تح" به رێبه‌ریی یاسه‌ر عه‌ره‌فات له به‌ره‌یه‌کی گشت گر به‌ناوی ڕێکخراوی رزگاری خوازی فه‌له‌ستتین( PLO ) کۆببوونه‌وه و خه‌باتێکی چه‌کداری پارتیزانیان دژی حکوومه‌تی ئیسرائیل له ناوه‌و ده‌ره‌وه‌ی ئیسرائیل و ته‌نانه‌ت له ئاستی نێونه‌ته‌وه‌ییدا به‌رێوه ده‌برد . له‌م سه‌رووبه‌نده‌دا حکوومه‌تی ئیسرائیل به پێشوازی "حه‌ماس"ه‌وه چوو و ئیجازه‌ی پێدا ده‌فته‌ری ره‌سمی له ئورشه‌لیم یا قودس دامه‌رزێنێ . هاوکاریی ئیسرائیل له‌گه‌ڵ حه‌ماس ئه‌وه‌نده چووه‌ته پێس که هێندێک که‌س باسی ئه‌وه‌ده‌که‌ن که حه‌ماس بۆماوه‌یه‌کی دوور و درێژ هه‌ر به پاره و پووڵی ئیسرائیل ژیاوه . دیاره مه‌به‌ستی ئیسرائیل له‌م کاره به‌هێز کردنی هه‌ستی مه‌زهه‌بیی له نێو فه‌له‌ستین‌یه‌کان و له هه‌مان کاتدا لاواز کردنی هه‌ستی نه‌ته‌وه‌یی بووه . کارێک که ئێستا بووه‌ته تفی سه‌روژوور و پێش هه‌موو که‌س بۆ ناوچاوانی ئیسرائیل و پاشان خه‌ڵکی فه‌له‌ستین گه‌ڕاوه‌ته‌وه .\nوه‌ک ده‌زانین هه‌ڵه و تاوانی ئه‌وتۆش له‌لایه‌ن ئامریکاوه له ئه‌فغانستان ڕوویداوه . تێوریسینه‌کانی سیا(CIA) و پێنتاگون له کۆتایی70 کاندا به‌مه‌به‌ستی به‌ربه‌ره‌کانێی حکوومه‌تی سه‌ربه شۆره‌وی به‌و ئه‌نجامه گه‌یشتن که بزووتنه‌وه‌یه‌کی ئیسلامی له‌م وڵاته رێ بخه‌ن و بۆ ئه‌م کاره‌ش ده‌وڵه‌تی ئامریکا به خه‌رج کردنی کلوور کلوور پاره توانی ده‌یان ده‌سته و دایره‌ی ئیسلامی و به‌تایبه‌ت تاڵه‌بان وه‌رێ بخات و به هاوکاریی ده‌وڵه‌تی پاکستان ده‌یان ناوه‌نده‌ی ئاموزش و ڕاهێنانی مه‌زهه‌بی و سه‌ربازیان بۆ دامه‌رزێنن و ڕایان بێنن . سه‌یر ئه‌وه‌یه که "بین لاده‌ن" یه‌کێک له پیاوه‌کانی ئامریکا(CIA) بووه که بۆ ئه‌فغانستانیان ناردووه و به پاره و ئیمکاناتی ئامریکاوه رێکخراوه‌ی فاناتیکی و ئیسلامیی پێک هێناوه . ئه‌وه‌ش ئاخره‌که‌یه که ده‌یبینین. چاره ره‌شی بۆ خه‌ڵکی ئه‌فغانستان و بڵاو کردنه‌وه‌ی تێروریزمی مه‌زهه‌بی له سه‌رتاسه‌ری جیهاندا . ئیدی باسی کۆبوونه‌وه‌ی "گوادلوپ" و گه‌ڵاڵه‌ی پشتێنی "سه‌وز"(ئیسلامی) به ده‌وری سۆڤییه‌تدا و وه‌رگرتنی خومه‌ینی، چیروکێکی دوور و درێژه که ده‌بێ به جیاواز باسبکرێت.\nبگه‌ڕیمه‌وه سه‌ر باسه‌که . له درێژه‌ی خه‌باتی چه‌کداریدا، به‌هۆی جوربه‌جۆر که له‌م وتاره کورته‌دا ناگونجێ ، خه‌باتی فه‌له‌ستین گه‌رچی ناو ناوبانگێکی جیهانی به‌ده‌ست هێنا به‌ڵام نه‌یتوانی "ئیسرائیل برژێنێته ده‌ریاوه"(رێبه‌رانی عه‌ره‌ب له سه‌ره‌تادا به که‌متر له‌م دروشمه ره‌زایه‌تیان نه‌ده‌دا). ئاشکراش بوو که خه‌باتی چه‌کداری و هێندێک جار تیروریستی ( وه‌ک ڕفاندنی فڕۆکه و بارمته‌گرتنی دیپلومات و ..) ناتوانی پرسی فه‌له‌ستین چاره سه‌ر بکات . چوونکه یه‌که‌م ئه‌وه‌ی له‌سه‌ر خاکی خۆیان نه‌بوون و ده‌بوا له یه‌کێک له وڵاتانی هاو سنووره‌وه دزه بکه‌نه ناچه‌کانی ژێر ده‌سه‌ڵاتی ئیسرائیل . که ئه‌مه‌ش زۆرجار له‌لایه‌ن ئه‌و ده‌وڵه‌تانه‌وه ( ئورون ، سووریه ، لوبنان) پێشیان پێده‌گیرا . واتا به‌ره به‌ره خه‌باتی چه‌کداری گرێ درا به سیاسه‌ت و به‌رژه‌وه‌نده سیاسییه‌کانی ده‌وڵه‌ته‌کانه‌وه.هه‌ر ئه‌وه‌ش بوو که‌م که‌م هێزه سیاسیه‌کانیش (به تایبه‌ت له باری ماڵی و ته‌داروکاته‌وه) به یه‌کێک له وڵاتانی عه‌ره‌بییه‌وه به‌سترانه‌وه. وای لێهات که هه‌ر وڵاتێکی عه‌ره‌بی ( به‌مه‌به‌ستی بوونی ده‌ستی له پرسی فه‌له‌ستین که ئیدی وه‌ک پرسێکی جیهانیی لێ هاتبوو) بۆخۆی رێکخراوێکی "فه‌له‌ستینی"ی دامه‌رزاندبوو . به شێوه‌یه‌ک که هێزه‌کانیش نه‌یانده‌شاره‌ده‌وه و به پێی سیاسه‌تی ده‌وڵه‌تی "باربووکه‌ر" هه‌لوێستان ده‌گرت.\nله ئاخری 70 کاندا ،شاحسێن، پاشای ئوردون ( وه‌ک سه‌ربازێکی ده‌وڵه‌تی بریتانیا و پاشتر ئامریکا) به شێوه‌یه‌کی بێڕه‌حمانه ده‌ستی له فه‌له‌ستینیه‌کان وه‌شاند. بیانووی شا حسێن بۆ ئه‌م په‌لاماره ئه‌وه‌بوو که خه‌باتگێڕانی فه‌له‌ستینی له‌سنووری وڵاته‌که‌یه‌وه په‌لاماری ئیسرائیل ده‌ده‌ن و وڵاته‌که‌ی تووشی ئاژاوه ده‌که‌ن. له‌م په‌لاماره‌دا که به هێزی زوینی و ئاسمانی (تانک و تۆپ و فڕۆکه‌ی شه‌رکه‌ر و به‌تایبه‌ت کۆپتر ئه‌نجام درا، هه‌زاران که‌س (به‌تایبه‌ت خه‌ڵکی سڤیل) قه‌ڵاچۆکران . له به‌ر ئه‌وه‌ی ئه‌م په‌لاماره له مانگی سێپتمبر دا روویدا، به "سپتمبری ره‌ش" ناوی ده‌رکردووه.\nله سه‌رتای 80کاندابه بیانووی ئه‌وه‌ی که چه‌کداره‌کانی فه‌له‌ستینی له لوبنانه‌وه دزه‌ده‌که‌ن ناو ئیسرائیله‌وه، له‌شکری ئه‌م وڵاته به فه‌رمانده‌ره‌ی "ئه‌ریڵ شارۆن"په‌لاماری لوبنانی دا، که کوشتاره به‌کۆمه‌ڵه‌که‌ی ئوردوگاکانی ئاواره‌کانی فه‌له‌ستینی (سه‌برا و شه‌تیلا) به‌شێک له ده‌سکه‌وته‌کانی شارون بوون . له ئه‌نجامی زه‌نجیره‌یه‌ک په‌لاماری ئیسرائیل، هێزه‌کانی فه‌له‌ستینی ناچار به ته‌رکی لوبنان کران و له وڵاتی دیکه و به‌تایبه‌ت "توونس" جێگیر بوون . به‌م شێوه خه‌باتی چه‌کداریی ڕاسته‌وخۆ له‌گه‌ڵ ئیسرائیل به‌کرده‌وه کۆتایی پێهات . له به‌رانبه‌ردا هێزه سیاسیه‌کان و چه‌کداره‌کانیان له ئوردووگاکاندا مانه‌وه و ته‌نیا چالاکییه‌ک که بۆیان مایه‌وه ، دیپلوماسی و روو له ئه‌م و ئه‌و کردن بوو . به شێوه‌یه‌ک له‌و ساڵانه‌دا له نێو فه‌له‌ستینیه‌کاندا به‌گاڵته (به دونیادا بڵاو ببوه‌وه) ده‌یانگوت "ئه‌بوو عه‌ممار"(یاسه‌ر عه‌ره‌فات) ئاخری به رووداوی فرۆکه ده‌مرێ !!\nئه‌م ره‌وه‌نده چه‌ند ساڵێکی خایاند. و خه‌لکی فه‌له‌ستین به‌ته‌واوی به‌وه گه‌یشتبوون که هێزه سیاسیه‌کانیان و به‌تایبه‌ت ( PLO ) توانای به‌ربه‌ره‌کانییان له گه‌ڵ ئیسرائیل نه‌ماوه . ئیسرائیلیش مرخی خۆی لێ خۆس کردبوو که به‌سه‌ر به‌ربه‌ره‌کانێی فه‌له‌ستینیه‌کاندا زڵ بووه. تا ئه‌وه‌ی له مانگی دێسامری 1987 دا له رووداوێکی ئوتوموبیلدا که شۆفێری کامیونیک چه‌ند فه‌له‌ستینی ده‌کاته ژێره‌وه و ده‌یانکوژێ ، ئێعترازێکی جه‌ماوه‌ری ده‌ست پێده‌کات . ئه‌م ئیعرازه پاش خۆتێهه‌ڵقوتانی هێزه چه‌کداره‌کانی ئیسرائیل، نه‌ک هه‌ر بڵاوه‌ی پێناکرێ ، به‌ڵکه لاوان و مێرمنداڵان ،به به‌رد و له‌ته‌که خشت و بلووک په‌لاماه‌ی هێزه‌کانی ئیسرائیل ده‌ده‌ن.که له ته‌قه‌ی ئه‌م هێزانه‌دا چه‌ندکه‌س و له‌وانه یه‌ک دوو منداڵ ده‌کوژرێن. رۆژی پاشتر‌و له ناشتنی کوژراوه‌کاندا دیسان خۆپیشاندان و شه‌ڕه به‌رد ده‌سپێده‌کاته‌وه و ئه‌م کاره به‌ره‌به‌ره هه‌موو ناوچه فه‌له‌ستینی نشینه‌کان ده‌گرێته‌وه و له ماوه‌یه‌کی کوردت دا ده‌بێته ڕاپه‌رینێکی جه‌ماوه‌ریی که پاشتر به "ئینتفازه" ناوی ده‌رکرد . لێره به‌دواوه‌یه که حه‌ماس به خۆرێکخستن له‌گه‌ڵ جه‌ماوه‌ر و خواسته‌کانیان ده‌توانێ پێگه‌یه‌کی جه‌ماوه‌ری ده‌ست بخات . به‌تایبه‌ت که به‌هۆی به‌رگری نه‌کردنی له لایه‌ن ئیسرائیله‌وه تا ئه‌و کاته خاوه‌نی رێکخراو و شانه‌ی حیزبی ده‌بێ و به ئاسانی ده‌توانێ له رێکخستنی ئیعترازه جه‌ماوه‌ریه‌کاندا ده‌وربگێڕێ. دیاره دوور بوونی ( PLO ) و "فه‌تح" وه‌ک گه‌وره‌ترین رێکخراوی ئه‌و به‌ره‌یه له نیشتمان و نوقم بوون له دیپلوماسیدا ،باشترین هه‌لی بۆ سه‌رهه‌ڵدان و گه‌شه‌ی حه‌ماس ره‌خساند.\nله‌م نێوانه‌دا نابێ ئه‌وه‌شمان له‌بیر بچێ که له ساڵی 1979دا له ئێران شوڕشێکی جه‌ماوه‌ری حکوومه‌تی پاشایه‌تی ده‌رووخێنی . به‌ڵام به‌داخه‌وه ، له‌نێو ئه‌و شۆڕشه‌وه "دژی شۆڕش"ێکی کۆنه‌په‌رست و فاناتیک سه‌رهه‌ڵده‌دات . لێره به‌دواوه، بۆ یه‌که‌م جار ئیسلامی سیاسی له وڵاتێکدا ده‌سه‌ڵات به‌ده‌سته‌وه ده‌گرێ ، که ده‌بێته هانده‌رێک بۆ سه‌رهه‌ڵدانی بزاڤی ئیسلامی له هه‌موو وڵاتانی ئیسلامی و بگره له‌هه‌موو جیهاندا.به‌تایبه‌ت که ئه‌م ده‌سه‌ڵاته (حکوومه‌تی ئیسلامیی ئێران) هه‌ر له بیدایه‌ته‌وه ئامانجی خۆی شۆڕشی جیهانیی ئیسلام ڕاده‌گه‌یه‌نێ . بۆ ئه‌م کاره‌ش کێشه‌ی فه‌له‌ستین وه‌ک یه‌که‌م ئامێری بانگه‌شه‌ی فیکره‌ی خۆی به‌کار دێنێ . ئه‌وه‌یه که له‌ماوه‌یه‌کی کوردت دا ،به‌یارمه‌تیی ڕاسته‌وخۆی سووریه (که لوبنانی داگیر کردبوو) له لوبنان وه‌ک نووکی هێرشی جیهانی ئیسلام بۆ سه‌ر " جووله‌که" که‌ڵک وه‌رده‌گرێ . ئه‌وه‌یه که به که‌ڵک وه‌رگرتن له کێشه ناوخۆییه‌کانی تیره جۆربه‌جۆره‌کانی ئه‌م وڵاته (مه‌سیحی ، موسوڵمان ، شیعه ، درووزی و...)ده‌که‌وێته ده‌ستێوه‌ردان له‌م وڵاته، و به ناردنی ژماره‌یه‌کی زۆر چه‌کداری سپای پاسداران به سه‌رپه‌رستیی "عه‌لی ئه‌کبر موحته‌شه‌می" که ئه‌وکات باڵوێزی حکوومه‌تی ئێران له دیمشق بوو ، شیعه‌کان رێکده‌خه‌ن و چه‌ند رێکخراوی سیاسی و نیزامیان بۆ پێک دێنن . هاوکات یه‌ک دوو هێزیش بۆ فه‌له‌ستینیه‌کان دروست ده‌که‌ن و راسته‌وخۆش پێوه‌ندی به حه‌ماسه‌وه ده‌گرن و حیسابی ده‌یگرنه ژێر باڵی خۆیانه‌وه. لێره به‌دواوه بۆ هه‌رکام له هێزه‌کان باڵی سیاسی و هاوکات باڵی چه‌کداری رێکده‌خه‌ن و به‌م شێوه‌یه به‌ده‌ستی حکوومه‌تی ئێران فاناتیزم به‌ره‌و لوبنان و پاشان فه‌له‌ستین په‌ل ده‌کوتێ و به‌ره‌به‌ره وڵاتانی دیکه‌ش ده‌گرێته‌وه . هه‌موو ئه‌مانه‌ش له‌سه‌ر حیسابی خه‌ڵکی هه‌ژار و لێقه‌وماوی دانیشتووی ئێران ئه‌نجام ده‌درێن و ئه‌و پووڵ و پاره‌ی که ده‌بوا سه‌رفی ئاسایش و بژیوی ئه‌م خه‌ڵکه بکردایه ، به‌گه‌رووی ئاخوند و مه‌لای موفت خۆری وڵاته جۆربه‌جۆره‌کاندا ده‌چێته خوار و ئه‌وانیش به‌که‌ڵک وه‌رگرتن له ناهومێدی و بێ ده‌ره‌تانی و چه‌رمه‌سه‌ریه‌کانی خه‌ڵک و به‌تایبه‌ت بێزاریی له ده‌سه‌ڵاتدارانی سه‌ره‌رۆ و دیکتاتۆری خۆیان و پشتیوانه‌که‌یان( ئامریکا و وڵاتانی رۆژئاوا)، بانگه‌شه‌ی ئیسلامی سیاسیان بۆ ده‌که‌ن . دیاره له‌هه‌موو ئه‌مانه‌دا ، دڕنده‌یی و خووی ئینسانکوژی و هه‌ڵس وکه‌وتی توند و تیژی ئیسرائیل و پشتیوانیی بێ قه‌ید و مه‌رجی ئیمپریالیسته‌کان له زۆرداری و داگیرکاریی ئه‌م وڵاته، یارمه‌تیده‌رێکی باش بووه که ئیسلامی سیاسی بتوانێ گه‌شه و په‌ره بستێنێ.\nبه رێنوێنی حکوومه‌تی ئیران حه‌ماس توانی رێبازێکی خه‌ڵک هه‌ڵخڵه‌تێنانه به‌کار بێنێ . که ئه‌ویش ، فه‌راهه‌م کردنی ده‌رمان و دوکتۆر ، و هێندیک خزمه‌تکوزاریی گشتیه. حه‌ماس له کاتی ئینتیفازه دا به‌باشی هه‌لی قۆسته‌وه و توانی له رێکخراوێکی چکۆله‌ی نادیاره‌وه ببێته رێکخراوێکی جه‌ماوه‌ری . ئه‌وه‌بوو که ئیسرائیل و ئامریکا وه‌خه‌به‌ر هاتن و تازه به‌خۆیان زانی که چ"مارێکیان له داوێنی خۆیاندا په‌روه‌ده کردووه".بۆیه که‌وتنه ته‌قه‌لا و رێگه چاره‌یان له هێنانه‌وه‌ی ( PLO ) دا دیته‌وه.چوونکه لێره به‌دواوه ئه‌وه ناسیوناڵیزم و نیشتمانپه‌روه‌ری نه‌بوو که هه‌ڕه‌شه‌ی له ئه‌منیه‌ت و ئاسایشی ئیسرائیل ده‌کرد . به‌ڵکوو هێزی "ره‌ها" بووی جه‌ماوه‌ر بوو که حه‌ماس و جیهادی ئیسلامی له نه‌بوونی هێزه‌سیاسییه سکۆلاره‌کاندا قۆستبوویانه‌وه و باڵیان به‌سه‌ردا کێشابوو. ئه‌وه‌بوو پاش چه‌ند کۆبوونه‌وه له ئیسپانیا و نوروێژ و وڵاتانی دیکه سه‌ره‌نجام رێککه‌وتن نامه‌ی "ئوسلو"یان له‌گه‌ڵ یاسر عه‌ره‌فات مۆر کرد . به‌م شێوه‌یه خه‌باتی "ئینتفازه" به‌ری گرت و ئیسرائیلی ناچار به پاشه‌کشه‌یه‌کی گه‌وره کرد.گه‌رچی قازانجی خۆی له‌م پاشه‌کشه‌یه‌دا ده‌دیت.که ئه‌ویش ته‌سک کردنه‌وه‌ی مه‌یدانداریی حه‌ماس و حیزبوڵا و به‌گشتی ئیسلامی سیاسی بوو.دیاره له‌م نێوانه‌شدا گؤرانکاریه جیهانییه‌کانیش ده‌وری خۆیان هه‌بووه .وه‌ک رووخانی سوڤییه‌ت و ته‌ک جه‌مسه‌ری بوونی جیهان . که جێگه‌یان ئه‌م بابه‌ته ناگرێته‌وه.\nبه‌گه‌ڕانه‌وه‌ی( PLO )،فه‌تح وه‌ک هه‌ر ڕێکخراوێکی نه‌ته‌وه‌گرای سونه‌تی ، خۆی به رێبه‌ری فه‌له‌ستین زانی و سه‌ره‌نجام به یارمه‌تیی ئامریکا و ئیسرائیل ده‌وڵه‌تێکی له ناوچه‌کانی غه‌زه و رۆخی چۆمی ئوردن پێک هێنا . فه‌تح له ده‌وڵه‌تدا به‌شێکی ئه‌وتۆی به هێزه‌کانی دیکه نه‌دا . به‌ڵام توانی دام ده‌زگایه‌ک به کابینه و پۆلیس و زیندانه‌وه بۆ خۆی پێک بێنی . هێزه‌کانی دیکه‌ی ناو ( PLO ) یش سه‌رتا هێندێک بۆڵه‌یان هات . به‌ڵام وا دیاربوو که نه خه‌ڵک روویان تێده‌کا و نه خۆشیان حه‌وسه‌له‌ی "شه‌ڕ و هه‌ڵلایان " ماوه . ئه‌وه‌بوو که تا ئێستاش حه‌ره‌که‌تێکی ئه‌وتۆیان لێ نه‌بینراوه.\nده‌وڵه‌ته‌که‌ی عه‌ره‌فات (پاش مه‌رگی ئه‌و ، مه‌حموود عه‌باس) له له سه‌ره‌تادا و زۆرتر به‌هۆی ده‌وری "کاریزماتیک"ی عه‌ره‌فات توانی سه‌رنجی جه‌ماوه‌رێکی زۆر بۆلای خۆی ڕابکێشێ . سروشتییه که‌له‌و کاته‌دا چه‌شنێک هه‌ست و جموجۆڵی تایبه‌ت بێته ئاراوه . که ئه‌مه گیانێکی تازه‌ی به فه‌تح به‌خشی . ئه‌وه‌بوو له چه‌ند ده‌وره هه‌ڵبژاردندا ده‌نگی سه‌ره‌کیی هێنایه‌وه . به‌ڵام به‌داخه‌وه ساڵها ژیانی ئوردوگا نشینی و دوور بوون له خه‌باتی رووده‌ر روو و هه‌روه‌ها دوور بوون له‌جه‌ماوه‌ر ، چوارچێوه‌ی ئه‌م رێکخراوه‌ی تووشی داته‌پیوی و پاشهاته نێگاتیڤه‌کانی ئه‌و شێوه ژیانه کردبوو . ئه‌وه‌بوو گه‌نده‌ڵی و دزی و ده‌سته‌به‌ندی و بیروکراسی و .... له ماوه‌یه‌کی کورت دا هه‌موو ئه‌و هه‌ست و گه‌ش‌بینیه‌ی که له جه‌ماوه‌ر دا پێک هاتبوو ، کوێر کرده‌وه. شانبه‌شانی ئه‌مانه ، سازشکاری و دانواندنی له‌راده به‌ده‌ر له ئاست ئیسرائیلش بووه هۆیه‌کی دیکه که خه‌ڵک هیوایان به حکوومه‌تی فه‌له‌ستینی و به‌تایبه‌ت فه‌تح له‌ده‌س بده‌ن . له‌به‌رانبه‌ردا حه‌ماس به که‌ڵک وه‌رگرتن ئه‌و بۆشاییه‌ی که‌له نێوان ده‌سه‌ڵاتی فه‌له‌ستینی و خه‌ڵکدا (به‌تایبه‌ت پاش مه‌رگی عه‌ره‌فات) پێک هاتبوو، و وه‌ک پێشتریش باسکرا به پێک هێنانی ئیمکانی پزیشکی و ریفاهی وه‌ک دانی مووچه‌ی باش به ئه‌ندامان و بنه‌ماڵه (وه‌ک خۆیان ده‌ڵێن) شه‌هیدان (چ کوژراوانی خۆیان و چ کوژراوانی ئینتیفازه)، بینانانی قوتابخانه و نه‌خۆشخانه و ناوه‌ندی ده‌رمانی و ناوه‌نده‌کانی یارمه‌تی گه‌یاندن به لێقه‌وماوان و... که له ڕاستیدا ده‌وڵه‌تێکی ڕانه‌گه‌یندراو بوو . شان به‌شانی ئه‌مه‌ش له‌به‌رانبه‌ر زۆرداری و سته‌مه‌کانی ئیسرائیلدا ،به‌شێوه‌یه‌کی لێبڕاوانه راده‌وه‌ستا و به‌ره‌به‌ره به ره‌چاو کردنی کرده‌وه خۆکوژیه‌کان (گه‌رچی کرده‌وه‌یه‌کی غه‌یری ئینسانیه و مه‌حکوومه ) توانی سه‌رنجی ژماره‌یه‌ک زۆر خه‌ڵکی داخدیده و رۆڵه و که‌س و کار کوژراو و ماڵوێران کراو بۆ لای خۆی ڕابکێشێ . دیاره لایه‌نه‌کانی دیکه‌ش وه‌ک یه‌که‌ی "شه‌هیدانی الاقصی" سه‌ر به فه‌تح و حیزبوڵا کرده‌وه‌ی خۆکوژیان ئه‌نجامداوه .\nله‌به‌رانبه‌ردا سه‌رکرده‌کانی فه‌تح هه‌رکه‌سه به که‌ڵک وه‌رگرتن له‌و ئیمکانه مالیه که کۆمه‌ڵگه‌ی نێونه‌ته‌وه‌یی وه‌ک یارمه‌تی بۆ ده‌وڵه‌ت و خه‌ڵکی فه‌له‌ستین باربوویان کردوون ، له وڵاتانی ئوروپایی خانوویان پێ ده‌کرێ و له بانکه‌کانیان ده‌خه‌واند. یا ئه‌وه‌ی هه‌رکسه به پێک هێنانی ده‌سته و تاقمی چه‌کداری تایبه‌ت به‌خۆی حکوومه‌تێکی (کارتۆنی)ی له‌نێو حکوومه‌ته له‌رزۆکه‌که‌ی فه‌له‌ستیندا پێک هێنابوو . به‌لووت به‌رزیه‌وه له‌گه‌ل خه‌ڵک مامه‌ڵه‌یان ده‌کرد و ئه‌وه‌نده له ئاست ئیسرائیل زه‌بوون و بێ‌ده‌سه‌ڵات بوون ،له‌به‌رانبه‌ردا دژی خه‌ڵکه‌که‌ی خۆیان شێر و به‌وری چنگ تیژ بوون.\nکۆی ئه‌و شتانه‌ی که تا ئێستا باسکران (گه‌رچی ته‌واویش نین) بوونه‌هۆی ئه‌وه که حه‌ماس له هه‌رڵبژاردنه‌کاندا بتوانێ فه‌تح شکست بدات و زۆرینه‌یه‌کی به‌رز ده‌ست بخات . واتا له ڕاستیدا کۆمه‌ڵانی خه‌ڵک ده‌نگیان به حه‌ماس نه‌داوه چوونکه هێزێکی فاناتیکی ئیسلامییه . به‌لکوو له پله‌ی یه‌که‌مدا به‌و ده‌نگدانه رووهه‌ڵگه‌ڕانیان له ده‌سه‌ڵاتی گه‌نده‌ڵ په‌روه‌ری مه‌حموود عه‌باس نیشان داوه و له‌پله‌ی دووه‌مدا کاتێک ده‌یاندیت که بوڵدوزره‌کانی ئیسرائیل له یه‌ک رۆژدا گه‌ڕه‌کیکیان له پێش چاوی چه‌کداره‌کانی ده‌وڵه‌تی فه‌له‌ستینی ته‌خت ده‌کرد و ئه‌م چه‌کدارانه متقیان له‌ده‌م ده‌رنه‌ده‌هات، خوێنی خۆیان ده‌خوارده‌وه . به‌ڵام هه‌ر له‌و کاته‌شدا ده‌یاندیت که حه‌ماس (به‌شێوه‌ی خۆی) به‌گژ ئیسرائیل دا ده‌چێته‌وه. ئه‌وه‌بوو هه‌موو رق و تووره‌یه‌کانیان هه‌ڵگرد و کردیانه ده‌نگ و له سندووقی حه‌ماسیان هاویشت .\n*من هیچ سۆزێکی تایبه‌تم له‌سه‌ر ئه‌م ناوه نییه و پێموایه ئه‌وه دانیشتوانی ئه‌و شاره‌ن که له رێفراندومێکدا ده‌توانن له سه‌ر ناوه‌که‌ی ده‌نگ بده‌ن .یا ئه‌وه‌ی بیکه‌نه دووبه‌شی فه‌له‌ستینی و ئیسرائیلییه‌وه و هه‌ر به‌شه‌ی ناوی دڵخوازی دانیشتووانی له‌سه‌ر بێت.\nمه‌به‌ست له درێژه‌ی ئه‌م بابه‌ته ،هه‌لسه‌نگاندنێکه له نێوان هه‌ردوو ده‌سه‌ڵاته‌که‌ی پارتی و یه‌کێتی له گه‌ڵ ده‌سه‌ڵاتی فه‌له‌ستینی و نیشاندانی کاریگه‌ریی گه‌نده‌ڵی له به‌لارێبردنی شۆڕش و بزووتنه‌وه‌یه‌کی هه‌قخازانه و گه‌شه‌ی ئیسلامی سیاسی له ژێر سێبه‌ری ئه‌م ده‌سه‌ڵاتانه‌دایه . لای فه‌له‌ستین حیزبوڵا و حه‌ماس سه‌رهه‌ڵده‌ده‌ن . لای ئه‌مانه‌ی ئێمه‌ش ، شێخ زاناو ئه‌نسار و یه‌کگرتوو و بزووتنه‌وه و.... سه‌یر ئه‌وه‌یه له هه‌ردوولاش ده‌ستی چه‌په‌ڵی حکوومه‌تی ئێران به‌ده‌ره‌وه‌یه.